sagorsarker/bangla-wikipedia huggingface dataset:
কিরণ মোরে

কিরণ শঙ্কর মোরে (; জন্ম: ৪ সেপ্টেম্বর, ১৯৬২) গুজরাতের বরোদায় জন্মগ্রহণকারী সাবেক ভারতীয় ক্রিকেটার। ১৯৮৪ থেকে ১৯৯৩ সময়কালে ভারত ক্রিকেট দলের অন্যতম সদস্য ছিলেন। দলে মূলতঃ উইকেট-রক্ষকের দায়িত্ব পালন করতেন কিরণ মোরে। এছাড়াও ২০০৬ সালে দিলীপ বেঙ্গসরকারের দায়িত্ব লাভের পূর্বে পর্যন্ত বিসিসিআইয়ের দল নির্বাচকমণ্ডলীর সভাপতির দায়িত্ব ছিলেন তিনি।
ঘরোয়া প্রথম-শ্রেণীর ভারতীয় ক্রিকেটে বড়োদরা দলের প্রতিনিধিত্ব করতেন। উইকেট-রক্ষণের দায়িত্ব পালনের পাশাপাশি ডানহাতে ব্যাটিং ও ডানহাতে লেগ স্পিন বোলিংয়ে পারদর্শী ছিলেন।
১৯৭০-এর দশকের শেষার্ধ্বে ভারতের অনূর্ধ্ব-১৯ দলের পক্ষে খেলেন। ১৯৮২ সালে বোম্বেতে অনুষ্ঠিত টাইমস শিল্ডে টাটা স্পোর্টস ক্লাব ও নর্থ ল্যাঙ্কাশায়ার লীগে ব্যারোর পক্ষে খেলেন। ১৯৮২-৮৩ মৌসুমে নিয়মিত উইকেট-রক্ষক সৈয়দ কিরমানীকে সহায়তাকল্পে ওয়েস্ট ইন্ডিজ সফরে যান। কিন্তু কোন টেস্টে অংশগ্রহণ করার সুযোগ হয়নি তার।
১৯৮৫-৮৬ মৌসুমে অস্ট্রেলিয়া সফরে যান। বিশ্ব সিরিজ কাপের প্রথমদিককার খেলায় কিরমানী আঘাত পেলেও দৃশ্যতঃ খেলোয়াড়ী জীবন শেষ হয়ে যায়। ফলে প্রতিযোগিতার বাদ-বাকি খেলাগুলোয় অংশ নেন কিরণ মোরে। এরপর থেকে ১৯৯৩ সাল পর্যন্ত মোরে টেস্ট ক্রিকেটে ভারতের প্রথম পছন্দের উইকেট-রক্ষক ছিলেন। তবে একদিনের আন্তর্জাতিকে তাকে প্রায়শঃই ভালোমানের ব্যাটসম্যানদের কারণে স্থানচ্যুত হতে হয়েছে।
১৯৮৬ সালে ইংল্যান্ডের বিপক্ষে প্রথম টেস্ট সিরিজে অংশগ্রহণ করেন। তিন টেস্টের ঐ সিরিজে তিনি সর্বমোট ১৬ ক্যাচ নিয়ে ইংল্যান্ডের বিপক্ষে ভারতীয় রেকর্ড গড়ার পাশাপাশি ব্যাটিং গড়ে দ্বিতীয় স্থানে অবস্থান করেন। ছোটখাটো গড়নের অধিকারী মোরে ব্যস্ত ব্যাটসম্যান হিসেবে পরিচিতি পেয়েছেন। প্রতিষ্ঠিত ব্যাটসম্যানেরা ব্যর্থ হলে তিনি প্রায়শঃই দলকে গুরুত্বপূর্ণ ইনিংস উপহার দিতেন। ১৯৮৮-৮৯ মৌসুমে স্বাগতিক ওয়েস্ট ইন্ডিজের বিপক্ষে ৫০ রান তোলেন। এসময় ভারত দলের সংগ্রহ ৬৬/৩ ছিল। করাচীতে পাকিস্তানের বিপক্ষে ফলো-অনে থাকা অবস্থায় তার সেরা ইনিংসটি উপহার দেন। মাদ্রাজ টেস্টে ছয় ব্যাটসম্যান তার হাতে স্ট্যাম্পিং হন। তন্মধ্যে পাঁচটি করেন দ্বিতীয় ইনিংসে। উভয়ক্ষেত্রেই তার এ কৃতিত্ব অদ্যাবধি টেস্ট রেকর্ড হিসেবে টিকে রয়েছে।
১৯৮৯-৯০ মৌসুমে মোহাম্মদ আজহারউদ্দীনের নেতৃত্বাধীন ভারত দলের সদস্যরূপে নিউজিল্যান্ড সফরে যান। ঐ দলে তিনি সহ-অধিনায়ক মনোনীত হন। নেপয়ারে অনুষ্ঠিত সিরিজের দ্বিতীয় টেস্টে ব্যক্তিগত সর্বোচ্চসহ ৭৩ রান তোলেন। কিন্তু ঐ বছরের শেষদিকে ইংল্যান্ড সফরে রবি শাস্ত্রীর কাছে সহ-অধিনায়কত্ব হারান।
লর্ডসে উদ্বোধনী ইংরেজ ব্যাটসম্যানকে গ্রাহাম গুচকে ৩৬ রানে ক্যাচ ফেলে দেয়ার খেসারত গুণতে হয় ভারত দলকে। পরবর্তীতে গুচ ৩৩৩ রান তুলেছিলেন। ১৯৯২ সালের ক্রিকেট বিশ্বকাপে ছোটখাটো বিতর্কময় পরিবেশ সৃষ্টি করেন। তিনি ক্রমাগত জাভেদ মিয়াঁদাদের বিপক্ষে আউটের আবেদন জানাতে থাকেন।
১৯৯৪ সালের শুরুতে বরোদার সতীর্থ নয়ন মোঙ্গিয়ার কাছে জাতীয় দলের সদস্যতা থেকে স্থানচ্যুত হন। নিজ রাজ্য দলে মূখ্যতঃ ব্যাটসম্যান হিসেবে খেললেও সুযোগ পেলেই উভয় দায়িত্বেই তাকে দেখা যেতো। এছাড়াও ১৯৯৮ সাল পর্যন্ত বরোদার অধিনায়কত্ব করেন।
১৯৯৭ সালে কিরণ মোরে আলেম্বিক ক্রিকেট একাডেমি প্রতিষ্ঠা করেন।
হিমানশী খুরানা

হিমানশী খুরানা (পাঞ্জাবি: ਹਿਮਾਨਸ਼ੀ ਖੁਰਾਨਾ; জন্ম: ২৭ নভেম্বর ১৯৯১) হলেন ভারতীয় মডেল এবং পাঞ্জাবের কিরতপুর সাহিবের অভিনেত্রী। তিনি ২০১৩ সালে পাঞ্জাবি চলচ্চিত্র সাড্ডা হকে অভিনয়ের মাধ্যমে খ্যাতি অর্জন করেছেন। ২০১৯ সালে, তিনি কালারসে প্রচারিত জনপ্রিয় রিয়্যালিটি অনুষ্ঠান বিগ বসের ১৩তম আসরে প্রতিযোগিতা করেছেন।
হিমানশী পাঞ্জাবের কিরতপুর সাহিবে তার বাল্যকাল অতিবাহিত করেছেন। তিনি তার মা, সুমীত খুরানাকে তার জীবনের সবচেয়ে বড় প্রেরণা বলে মনে করেন।
হিমানশী মাত্র ১৬ বছর বয়সে মিস লুধিয়ানা জয়লাভের মাধ্যমে তার মডেলিং জীবন শুরু করেছিলেন। তিনি ২০১০ সালে, মিস পিটিসি পাঞ্জাবির চূড়ান্ত প্রতিযোগীদের মধ্যে অন্যতম ছিলেন। একই বছরে, তিনি চণ্ডীগড়ে আয়োজিত "মিস নর্থ জোন" প্রতিযোগিতা জয়লাভ করেছেন।
২০১০ সালে, তিনি পাঞ্জাবী এমসি ও কুলদীপ মানকের গান "জড়ি- বিগ ডে পার্টি"র মধ্য দিয়ে পাঞ্জাবী সঙ্গীত শিল্পে আত্মপ্রকাশ করেছিলেন। পরবর্তীতে, ২০১২ সালে তিনি ফিরোজ খান এবং হরজতের "ফাসলি বাতেরে"-এর সঙ্গীত ভিডিওতে অভিনয় করেছিলেন। ২০১৩ সালে হিমানশী হার্ডি সাধুঁর "সোচ" এবং জনপ্রিয় চলচ্চিত্র সাড্ডা হকে অভিনয়ের মাধ্যমে খ্যাতি অর্জন করেছেন। এছাড়াও তিনি জেসি গিল, বাদশাহ, জে স্টার, নিনজা, মঙ্কির্ত আওলাখের মতো গায়কদের সাথে কাজ করার ফলে ২০১৫ সালটি হিমানশীর জন্য একটি সফল বছর হিসেবে বিবেচিত হয়। ২০১৬ সালের মার্চ মাসে, তিনি মিউজিকাল ডক্টরজের "সুখ-ই" গানে উপস্থিত হয়েছিলেন। ২০১৮ সালে, হিমানশী "হাই স্ট্যান্ডার্ড" গানের মাধ্যমে গায়িকা হিসেবে আত্মপ্রকাশ করেন।
হিমানশী পাঞ্জাবি চলচ্চিত্রে অভিনেত্রী হিসেবে পাঞ্জাবি চলচ্চিত্র সাড্ডা হকে সর্বপ্রথম অভিনয় করেন; যা তাকে খ্যাতি অর্জনে সহায়তা করেছিল। পরবর্তীতে, ২০১২ সালে "জীত লেঙ্গে জাহান" চলচ্চিত্রের মাধ্যমে বলিউডে অভিষেক করেন। অতঃপর তিনি পাঞ্জাবি চলচ্চিত্র "লেদার লাইফ"-এ মুখ্য ভূমিকায় অভিনয় করেন; উক্ত চলচ্চিত্রে আমান ধালিওয়াল প্রধান পুরুষ চরিত্রে অভিনয় করেছেন। ২০১৫ সালে, পাঞ্জাবি ভাষার চলচ্চিত্র ২ বল-এ হিমানশী প্রধান নারী চরিত্রে অভিনয় করেছেন। তিনি দক্ষিণ ভারতের ৬টি চলচ্চিত্রে অভিনয় করেছেন; যার মধ্যে ২টি কন্নড়, ২টি তামিল, ১টি তেলুগু এবং ১টি মালায়ালম।
২০১৯ সালের নভেম্বর মাসে, হিমানশী কালারসে সম্প্রচারিত জনপ্রিয় রিয়্যালিটি অনুষ্ঠান বিস বসের ১৩তম আসরে একজন প্রতিযোগী হিসেবে অংশগ্রহণ করেন।
সাহিত্যবর্গের তালিকা

লিখনবর্গ (সাধারণত, সংকীর্ণ অর্থে সাহিত্যবর্গ) নিরূপণ করা হয় বর্ণনাভঙ্গি, টোন, বিষয়বস্তু এবং সমালোচকদের দেয়া বর্গসমূহের সংজ্ঞা অনুসারে। লিখনবর্গ কাল্পনিক বা নকাল্পনিক দুরকমই হতে পারে।
পাঠক একটি সাহিত্যকর্মে যা যা আশা করতে পারে তা প্রভেদ ও চিহ্নিত করার মার্কাটিই হলো বর্গ। সাহিত্যের প্রধান শাখাগুলো বিভিন্ন বর্গে লেখা হতে পারে। এটি এমন বিষয়শ্রেণী যা শৈলী বা বিষয়বস্তুর মিল অনুসারে চিহ্নিত করা হয়।
সাহিত্যের চিরায়ত মুখ্য বর্গসমূহ হলো:
বর্গ দুটি বিষয়শ্রেণীতে পড়বে: ফিকশন এবং নন-ফিকশন। একটি বর্গ হতে পারে ফিকশন (কাল্পনিক) বা নন-ফিকশন (বাস্তবিক)।
বর্গের উপসেটসমূহ, সাধারণ বর্গ বলে পরিচিত, লিখিত অভিব্যক্তির বর্গসমূহের আদিরূপ থেকে উদ্ভূত হয়েছে।
বর্গসাহিত্য ছাড়া অন্যান্য মানসম্পন্ন সাহিত্যকর্মকে বলা হয় কথাসাহিত্য। বিভিন্ন সহায়ক গ্লন্থ ব্যবহার করে পাঠকেরা কথাসাহিত্য ও বর্গসাহিত্যের পার্থক্য জানতে পারবেন।
কথাসাহিত্য একটি টার্ম যা ব্যবহার করা হয়।
বর্গসমূহের মিশ্রণের কারণে কোনো কোনো বর্গ তালিকায় পুনরাবৃত্ত হতে পারে।
এই বর্গসমূহ ননফিকশন জগতের অংশ এবং ক্রস-জনরা হওয়ায় কোনো কোনোটি তালিকায় পুনরাবৃত্ত হতে পারে।
রাজামুন্দ্রি

রাজামুন্দ্রি (যা সরকারিভাবে রাজমহেন্দ্রবরম নামেও পরিচিত) হল ভারতের অন্ধ্রপ্রদেশের অন্যতম প্রধান শহর। শহরটি রাজ্যের পূর্ব গোদাবরী জেলায় গোদাবরী নদীর তীরে অবস্থিত।
মুনি (তামিল চলচ্চিত্র)

মুনি ২০০৭ সালে মুক্তি পাওয়া তামিল ভাষায় নির্মিত একটি ভৌতিক ও কমেডি ধাঁচের চলচ্চিত্র। চলচ্চিত্রটি পরিচালনা করেছেন অভিনেতা রাঘব লরেন্স। ভৌতিক এ ছবিটি ভারত ও ভারতের বাইরে ১৫ কোটি রূপি আয় করে। ২০০৭ সালের ৯ মার্চ তামিল ও একই সাথে অনুদিত তেলুগু ভাষায় ছবিটি মুক্তি পায়। পরবর্তীতে এ ছবির আরো দু'টি ধারাবাহিক তৈরি হয়। "মুনি ২: কাঞ্চনা" (কাঞ্চনা নামে পরিচিত) ২০১১ সালের ১৫ জুলাই এবং "মুনি ৩: গঙ্গা" (কাঞ্চনা ২ নামে পরিচিত) ২০১৫ সালের ১৬ এপ্রিল মুক্তি পায়।
মুক্তির কথা

মুক্তির কথা তারেক মাসুদ ও ক্যাথরিন মাসুদ পরিচালিত ১৯৯৯ সালের বাংলাদেশী নাট্য চলচ্চিত্র। চলচ্চিত্রটিতে ১৯৭১ সালে বাংলদেশের স্বাধীনতা যুদ্ধ চলাকালীন মানুষের সংগ্রামের কাহিনি বিবৃত হয়েছে। ছবিটিতে সাধারণ জনগণ কীভাবে গণহত্যা, ধর্ষণ ও বর্বরতার শিকার হয়েছে তার উল্লেখ রয়েছে। প্রত্যন্ত অঞ্চলে এখনো মানুষ তেমনি সংগ্রামের মধ্য দিয়ে জীবন অতিবাহিত করছে। চলচ্চিত্রের কিছু ফুটেজ মার্কিন চলচ্চিত্র নির্মাতা লেয়ার লেভিন-এর থেকে নেয়া হয়েছে।
১৯৯৬ সাল থেকে ১৯৯৯ সাল পর্যন্ত একদল তরুণ তরুণী প্রত্যন্ত গ্রামাঞ্চলে ঘুরে ঘুরে বাংলাদেশের স্বাধীনতা যুদ্ধের প্রামাণ্যচিত্র মুক্তির গান দেখাতে শুরু করেন। প্রদর্শনী শেষে গ্রামবাসীরা প্রজেকশনিস্ট দলের কাছে তাদের নিজস্ব অভিজ্ঞতা আর অভিযোগের কথা বলতে শুরু করেন। কখনও কখনও প্রদর্শনী হয়ে উঠে মুক্তিযুদ্ধের লোকগানের আসর। শহরের তরুণ প্রজেকশনিস্ট দল উপলব্ধি করে গ্রামের মানুষের কাছে মুক্তিযুদ্ধের চেতনার কথা পৌঁছাতে এসে তাদের কাছ থেকেই মুক্তিযুদ্ধের বৃহত্তর ইতিহাস জানতে পেরেছে।
২০১২ সালের ২৫ মার্চ লেজার ভিশন থেকে "মুক্তির কথা" চলচ্চিত্রের ডিভিডি মুক্তি পায়। এটিকে বাংলাদেশের প্রথম ডিভিডি বলে উল্লেখ করা হয়।
পুষ্পেন্দ্র কুমার গর্গ

ক্যাপ্টেন পুষ্পেন্দ্র কুমার গর্গ (জন্ম: ২২ নভেম্বর, ১৯৬৩) একজন ভারতীয় ক্রীড়াবিদ যিনি পোতচালনার সঙ্গে যুক্ত। উনি উত্তর প্রদেশের আলিগড় জেলার (অধুনা হাথরস জেলা) সাসনিতে জন্মগ্রহণ করেন। সৈনিক স্কুল, লখনউ এবং ন্যাশনাল ডিফেন্স এয়কাডেমি থেকে পাশ করবার পর উনি ভারতীয় নৌবাহিনীতে যোগদান করেন।
ইডিটিএ

ইডিটিএ বা ইথিলিনডাইএমিনোটেট্রাএসেডিক অ্যাসিড, হলো এক ধরনের রাসায়নিক পদার্থ, যা শিল্প এবং চিকিৎসা ক্ষেত্রে ব্যবহৃত হয়।
ইডিটিএ বর্ণহীন, পানিতে দ্রবণীয় ও কঠিন এমিনোপলিকার্বক্সিলিক এসিড। এর অনুবন্ধী ক্ষার হলো ইথিলিনডাইএমিনোটেট্রাএসিটেট। লাইমসকেল দ্রবীভুত করতে ব্যাপক ভাবে এর ব্যবহার করা হয়। এর ব্যবহার বৃদ্ধির কারণ হলো এর একটি হেক্সাডেনটেট (ষষ্ঠ দন্তক) লিগ্যান্ড ও কিলেটিং এজেন্ট আছে। যেমনঃ ধাতব আয়ন যথা, Ca ও Fe কে অন্য আয়নের কাছ থেকে আলাদা করে রাখতে পারে।
জলে মোট খরচের পরিমাণ ইডিটিএ দিয়ে ট্রাইটেশন করে করা যায়।
মোহাম্মদ আবদুর রশীদ

মোহাম্মদ আবদুর রশীদ (জন্ম: ২২ জুলাই, ১৯৪৪ - মৃত্যু: ২৩ সেপ্টেম্বর, ১৯৮১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
আবদুর রশীদের জন্ম মুন্সীগঞ্জ জেলার লৌহজং উপজেলার গাউটিয়া গ্রামে। তার বাবার নাম আবদুল খালেক এবং মায়ের নাম আনোয়ারা খাতুন। তার স্ত্রীর নাম আনোয়ারা রশীদ। তার দুই ছেলে এক মেয়ে। 
মোহাম্মদ আবদুর রশীদ পাকিস্তান সেনাবাহিনীতে চাকরি করতেন। ১৯৭১ সালে প্রেষণে অ্যাডজুটেন্ট হিসেবে কর্মরত ছিলেন রাজশাহী ক্যাডেট কলেজে। ২৫ মার্চের পর তিনি রাজশাহীর সারদা পুলিশ একাডেমির প্রশিক্ষণরত পুলিশ কর্মকর্তা ও ইপিআর বিওপির বাঙালি সেনাদের সংগঠিত করে নিজেই একটি দল গঠন করেন। পাকিস্তানি সেনাদের মোকাবিলায় তিনি তার দলের মুক্তিযোদ্ধাদের মোতায়েন করেন ঈশ্বরদী-রাজশাহী রেললাইনে। মোহাম্মদ আবদুর রশীদ স্বাধীনতার পর বাংলাদেশ সেনাবাহিনীতে কর্মরত ছিলেন।
১৯৭১ সালের এপ্রিল মাসের প্রথম সপ্তাহে পাকিস্তানি সেনারা রাজশাহী শহরের দিকে আসছে—খবর পেয়ে মোহাম্মদ আবদুর রশীদ এক দল মুক্তিযোদ্ধা নিয়ে অবস্থান নিলেন পথে। অগ্রগামী পাকিস্তানি সেনাদের বাধা দেওয়া মাত্র শুরু হয়ে গেল যুদ্ধ। মুক্তিযোদ্ধারা মোহাম্মদ আবদুর রশীদের নেতৃত্বে সাহসের সঙ্গে পাকিস্তানি সেনাদের মোকাবিলা করতে থাকলেন। থেমে গেল পাকিস্তানি সেনাদের অগ্রযাত্রা। 
মোহাম্মদ আবদুর রশীদ পরে মুক্তিবাহিনীর ৭ নম্বর সেক্টরের শেখপাড়া সাব-সেক্টরের অধিনায়ক হিসেবে দায়িত্ব পালন করেন। এই সাব-সেক্টরে বেশ কটি যুদ্ধ সংঘটিত হয়। তার দায়িত্বপূর্ণ এলাকা ছিল রাজশাহী জেলার দুর্গাপুর, পুঠিয়া, চারঘাট ও বাঘা উপজেলা। এই এলাকা ছিল পাকিস্তানিদের অত্যন্ত সুরক্ষিত এলাকা। বিশাল পদ্মা নদীর নিরবচ্ছিন্ন প্রবাহ রাজশাহী ও এই এলাকার জন্য বিরাট প্রতিবন্ধক ছিল। শেখপাড়া সাবসেক্টরের অধীন এলাকায় অপারেশন করার জন্য পদ্মা নদী পার হতে হতো। মুক্তিযোদ্ধারা তার নেতৃত্বে বাঘা, বাজুবাঘা, বেসপুকুরিয়া, চারঘাট ও দুর্গাপুর এলাকায় বেশ কয়েকটি সফল অপারেশন চালান। 
এপ্রিল মাসের প্রথম সপ্তাহে পাকিস্তান সেনাবাহিনীর বিরাট একটি দল ঢাকা থেকে রাজশাহী অভিমুখে আসতে থাকে। আরিচা ঘাট দিয়ে যমুনা নদী অতিক্রম করে তারা নগরবাড়ী আসার পর মুক্তিযোদ্ধাদের অপর একটি দল তাদের বাধা দেয়। তখন দুই পক্ষের মধ্যে সামান্য গোলাগুলি হয়। এরপর পাকিস্তানি সেনারা ঈশ্বরদী ও নাটোর হয়ে আবার রাজশাহীর দিকে অগ্রসর হয়। তখন মোহাম্মদ আবদুর রশীদ তার দল নিয়ে পাকিস্তানি সেনাদের প্রতিরোধ করেন। তার অধীন মুক্তিযোদ্ধাদের প্রতিরোধে অনেক পাকিস্তানি সেনা হতাহত হয়। সেই সময় এই যুদ্ধ ছিল অত্যন্ত ঝুঁকিপূর্ণ। কারণ, মোহাম্মদ আবদুর রশীদের দলের তখন প্রস্তুতি এবং অস্ত্র-গোলাবারুদ যে পরিমাণ থাকা দরকার, তা ছিল না। তার পরও তিনি দুর্দম আত্মপ্রত্যয়ী হয়ে পাকিস্তানি সেনাদের ওপর আক্রমণ চালান। তার এই প্রত্যয় অব্যাহত থাকে মুক্তিযুদ্ধের শেষ দিন পর্যন্ত।
পুরানো নৌনী সেতু

পুরানো নৌনী সেতু হল ভারতের অন্যতম পুরানো ও দীর্ঘতম সেতু গুলির মধ্যে একটি। এই সেতু উত্তর প্রদেশ রাজ্যের এলাহাবাদ শহরের প্রান্তে অবস্থিত। সেতুটি এলাহাবাদ এর কেন্দ্রস্থলের সঙ্গে এলাহাবাদের উপকন্ঠীয় শহর নৌনীকে যুক্ত করেছে। এই সেতু একই সঙ্গে রেলপথ ও সড়কপথ দ্বারা নৌনী ও এলাহাবাদেক যুক্ত করেছে। নদীটি এলাহাবাদ রেল স্টেশনের সঙ্গে নৌনী জংশন রেলওয়ে স্টেশনকে যুক্ত করে। এটি পুরানো যমুনা সেতু নামেও পরিচিত।এই দ্বিতল বিশিষ্ট সেতুর উপরের ডেকে রেল চলাচল করে এবং নিচের ডেকে সড়ক পথ চালু হয় ১৯২৭ সালে।
নতুন যমুনা সেতু

নতুন যমুনা সেতু হলো ভারতের উত্তর প্রদেশের এলাহাবাদ শহরে অবস্থিত একটি কেবল স্টেট সেতু। এই সেতুটি যমুনা নদীর উত্তর ও দক্ষিণ পারকে যুক্ত করেছে। সেতুটির মোট দৈর্ঘ্য ১৫১০ মিটার। এলাহাবাদ ও নৌনী শহর এই সেতুর দ্বারা যুক্ত। সেতুটি নির্মাণ করা হয়েছিল পুরানো নৌনী সেতুতে যান চলাচল কমাতে।
সেতুটি যমুনা নদীর উপর নির্মাণ করা হয়েছে। এই সেতুর নির্মাণ শুরু হয় ২০০০ সালে এবং এর নির্মাণ শেষ হয় ২০০৪ সালে। সেতুটির দৈর্ঘ্য ১৫১০ মিটার দীর্ঘ। এই সেতুর দীর্ঘতম স্প্যানের দৈর্ঘ্য ২৬০ মিটার।
ইরফান সাজ্জাদ

ইরফান সাজ্জাদ একজন বাংলাদেশি অভিনেতা তিনি ২০২৩ সালে শ্যাম বেনেগল পরিচালিত বঙ্গবন্ধু শেখ মুজিবুর রহমানের জীবনীমূলক চলচ্চিত্রে শহীদ লে. কমান্ডার মোয়াজ্জেম হোসেনের চরিত্রে অভিনয় করেন পরিচিত পান।
ইরফান সাজ্জাদ চ্যানেল আই এর টিভি পোগ্রামের মাধ্যমে মিডিয়াতে অভিনয় জীবনের যাত্রা শুরু করেন। এরপর থেকে বিজ্ঞাপন, নাটক নির্মাতাদের আস্থার প্রতি শ্রদ্ধা রেখেই তিনি তার দর্শকদের সব সময় ভালো কাজ উপহার দিচ্ছেন। 
ইরফান সাজ্জাদ মোহরা, চান্দগাঁও, চট্টগ্রাম (পৈতৃক নিবাস) ১৯৮৯ সালে জন্মগ্রহণ করেন।
এ.এল. খান উচ্চ বিদ্যালয় থেকে এসএসসি (২০০৩), সরকারি সিটি কলেজ থেকে এইচএসসি (২০০৫) এবং সরকারি কমার্স কলেজ থেকে স্নাতক সম্পন্ন করেন।
ইরফান সাজ্জাদ ২০১৩ ইমামী ফেয়ার এন্ড হ্যান্ডসাম-চ্যানেল আই হ্যান্ডসাম দ্য আলটিমেট ম্যান প্রতিযোগিতায় বিজয়ী হওয়ার পর চলচ্চিত্র ও টিভি মিডিয়াতে তাঁর যাত্রা শুরু করেন। প্রতিযোগীতায় চ্যাম্পিয়ন হওয়ার পরে মাবরুর রশিদ বান্নাহ পরিচালিত টেলিফিল্ম ভালোবাসার গল্পের শেষাংশতে অভিনয়ের মাধ্যমে টিভি নাটকে প্রথম অভিনয় শুরু করেন। মুশফিকুর রহমান গুলজার পরিচালিত মন জানে না মনের ঠিকানা চলচ্চিত্রে অভিনয়ের মাধ্যমে চলচ্চিত্রে যাত্রা শুরু করেন। ২০১৭ সালে ভালোবাসা এমনই হয় চলচ্চিত্রে তাঁর বিপরীতে জুটি বেঁধেছেন বিদ্যা সিনহা সাহা মীম এবং চলচ্চিত্রটি পরিচালনা করেছেন আরেক অভিনেত্রী তানিয়া আহমেদ।
২০২৩ সালে শ্যাম বেনেগল পরিচালিত বঙ্গবন্ধু শেখ মুজিবুর রহমানের জীবনীমূলক চলচ্চিত্রে শহীদ লে. কমান্ডার মোয়াজ্জেম হোসেনের চরিত্রে অভিনয় করেন।
চট্টগ্রাম কমার্স কলেজে হিসাববিজ্ঞান বিভাগে পড়াশোনা করেন।
তিনি শারমিন সাজ্জাদের সাথে বিবাহ বন্ধনে আবদ্ধ হন। ২০২৩ সালে ২৩ মে দম্পতি গর্ভপাতে ৬ মাসের অনাগত যমজ দুই সন্তানকে হারান।
রামধন তর্কবাগীশ

রামধন তর্কবাগীশ ছিলেন ঊনবিংশ শতকের প্রথমার্ধের একজন বাঙালি পুরাণ কথক এবং সংস্কৃত পদাবলীকার। বাংলায় কথকতার যে লৌকিক পদ্ধতি, তার প্রধান উদ্ভাবক ছিলেন তিনি৷ রামধনের কনিষ্ঠ পুত্র শ্রীশচন্দ্র বিদ্যারত্ন ঈশ্বরচন্দ্র বিদ্যাসাগরের সহযোগিতায় প্রথম "বিধবা বিবাহ" করেছিলেন।
রামধন ছিলেন অধুনা পশ্চিমবঙ্গের উত্তর চব্বিশ পরগনা জেলার গোবরডাঙা-খাঁটুরা-ইছাপুর ( প্রাচীন "কুশদ্বীপ" বা "কুশদহ পরগনা") অঞ্চলের সংস্কৃত পণ্ডিতসমাজের একজন প্রসিদ্ধ ব্রাহ্মণ পণ্ডিত। হিন্দু পৌরাণিক কাহিনীর কথকতাকে তিনি জীবিকা হিসাবে গ্রহণ করেন। তার দুই পুত্র: গণেশচন্দ্র ও শ্রীশচন্দ্র। কনিষ্ঠ শ্রীশচন্দ্র কলকাতার সংস্কৃত কলেজে অধ্যয়ন করে 'বিদ্যারত্ন' উপাধি পান এবং প্রথম "বিধবা বিবাহ" করে ঈশ্বরচন্দ্র বিদ্যাসাগরের প্রচেষ্টায় প্রবর্তিত "বিধবা বিবাহ" আইন সামাজিক ক্ষেত্রে প্রচলন করেন। শ্রীশচন্দ্র প্রতিষ্ঠিত খাঁটুরার বামোড়-তীরের ঘাট ও পোড়ামাটির ভাস্কর্যের দুটি শিবমন্দির এখনো বিদ্যমান। ঊনবিংশ শতকের বিখ্যাত নাট্যকার দীনবন্ধু মিত্র রামধন তর্কবাগীশকে স্মরণ করে লিখেছিলেন:
<poem>
এই স্থানে রাম ধন কথক রতন
কলকণ্ঠ কলে কল করিত কলন।
সুললিত পদাবলী বিরচিত তাঁর,
সকল কথক সুরে করিছে বিহার।।
</poem>
খাঁটুরা অঞ্চলে রামধনের কথকতার পাণ্ডিত্য মাধুর্য সুললিত ভঙ্গি সম্বন্ধে অনেক কাহিনী প্রচলিত আছে। শোনা যায়, একবার ভট্টপল্লীতে ( এখনকার ভাটপাড়া) রামধন সাধারণ মানুষদের দিকে লক্ষ্য রেখে সহজভাষায় পুরাণ ব্যাখ্যা করছিলেন; পাঠশেষে সেখানকার পণ্ডিতরা তার পাণ্ডিত্য নিয়ে বিদ্রূপ করে। ক্ষুব্ধ রামধন পণ্ডিতদের মনোভাব বুঝতে পেরে পরদিন থেকে পুরো একপক্ষকাল কথকতার আসরে অনর্গল সংস্কৃতে কথা বলেন; পণ্ডিতেরা বিস্মিত হয়ে তাদের মন্তব্যের জন্য দুঃখপ্রকাশ করেন। 
কথকতাবৃত্তি থেকে রামধন প্রচুর অর্থ উপার্জন করেন। তিনি সহজভাষায় কিছু উৎকৃষ্ট মানের পদাবলীও রচনা করেছেন:
<poem>
কেশব কৃপানিধান। করুনাবলোকয় কুরু
করুনাং ময়ি দীনহীন জনে। তব পদ ভজন
যজন যাজন পূজন বন্দন মননবিহীনে।।
</poem>
<poem>
পীত বসন বনচারী। সুললিত নটবর রাস-
বিহারী। রমণীমথকৃত মুরলী কূজিত গোপিত
গোপীসত প্রেম বিতারি।।
</poem>
রামধনের ভ্রাতুষ্পুত্র ধরনীধর কথক, পরিবারের এই কথকতার উত্তরাধিকার আজীবন যোগ্যতার সাথে বহন করেছিলেন; পুরাণপাঠে ও পদাবলী সঙ্গীতে তিনি রামধনের রচিত পদাবলীই ব্যবহার করতেন। শোনা যায়, বর্ধমান রাজবাড়িতে তিনি বছরে পাঁচ হাজার টাকা পেতেন। কথকতা ব্যবসায়ে তিনি এত অর্থ উপার্জন করেছিলেন যে, প্রচুর ব্যয় ও দান করেও মৃত্যুকালে তিনি লক্ষাধিক টাকা রেখে গিয়েছিলেন।
সম্প্রচার

সম্প্রচার হল অডিও এবং/অথবা ভিডিও বিষয় অথবা ভিডিও বিষয় অথবা অন্য বার্তাসমূহ গণ যোগাযোগ মাধ্যসমূহের দ্বারা পাঠকগনের মধ্যে ছড়িয়ে দেওয়া ,কিন্তু এক জন এক থেকে একাধিক ভাবে তড়িৎচুম্বকীয়ও বর্ণালি ব্যবহার করেন । AM রেডিওর মাধমে সম্প্রচার শুরু হয়। যেটা ১৯২০ সালের দিকে জনপ্রিয় ব্যবহার ছিল ভেকিউমটিওবের মাধ্যমে প্রেরক এবং প্রাপকের কাছে বিতৃত করা। এটির পূর্বে সকল যান্ত্রিক যোগাযোগে বার্তা একক প্রাপকের উদ্দেশ্যে (রেডিও,টেলিফোন,টেলিগ্রাফ)এক থেকে একমুখী ছিল। সম্প্রচার বিষয়টা এসেছিল কৃষি ক্ষেত্রের মাঠে বীজ বপণের ধারণা থেকে; হয়ত KDAK এর পরিচালক Franko Corad নয়ত RCA এর ইতিহাসবেত্তা Grorge Clark ১৯২০ সালের দিকে এই নতুন কাজ "এক থেকে অনেক" যোগাযোগের পার্থক্য করেন। একটি একক বেতার স্টেশন প্রেরণ করে একাধিক শ্রোতার কাছে। 
বায়ু সম্প্রচারের মাধ্যমে সাধারণত রেডিও এবং টেলিভিশন যুক্ত আছে। সম্প্রতি বছরগুলোতে রেডিও এবং টেলিভিশন উভয়তেই সম্প্রচার তার (ক্যাবল টেলিভিশন) দ্বারা বিতরণ শুরু হয়ে গেছে। গ্রহণকৃত দলগুলো অন্তর্ভুক্ত হতে পারে সাধারণ জনগণ অথবা অপেক্ষাকৃত ছোট উপসেট হিসেবে। উল্লেখযোগ্য বিষয় হল যে, যে কেউ প্রযুক্তি এবং উপকরণ (যেমন রেডিও অথবা টেলিভিশন সেট ) সঠিকভাবে পেলে সংকেত পেতে পারে। সম্প্রচারের ক্ষেত্রে পরিচালিত সেবা মধ্যে অন্তর্ভুক্ত আছে পাবলিক রেডিও ,সামাজিক রেডিও এবং পাবলিক টেলিভিশন এবং ব্যক্তিগত ব্যবসায়িক রেডিও এবং ব্যবসায়িক টেলিভিশন।
মার্কিন যুক্তরাষ্ট্রের নিয়মাবলী অনুসারে শিরোনাম ৪৭,অংশ ৯৭ এ সংজ্ঞায়িত আছে যে, “সম্প্রচার” সাধারণত সংবহনের উদ্দেশ্য হল সরাসরি অথবা রিলে করে জনসাধারণের কাছে পৌছানো। সংজ্ঞানুসারে সকল ব্যক্তিগত বা দ্বিপদ টেলিযোগাযোগই সম্প্রচার যোগ্য নয়।
এই মোডে নেটওয়ার্কের যেকোনো একটি নোড(যেমন:কম্পিউটা,মোবাইল) থেকে ডেটা প্রেরণ করলে তা নেটওয়ার্কের অধীনস্থ সকল নোড গ্রহণ করবে।
করতল কমল কমল দল নয়ন

করতল কমল কমল দল নয়ন "শ্রীমন্ত শঙ্করদেব" কর্তৃক রচিত একটি জনপ্রিয় ভক্তিমূলক কবিতাগুলোর একটি। শঙ্কর দেব তাঁর শিক্ষা জীবনের শুরুতেই এই কবিতাটি রচনা করে সবাইকে অভিভূত করেন। তিনি মাত্র ১২ বৎসর বয়সে এই কবিতাটি লিখেছিলেন। শ্রী মাধব কন্দলীর বিদ্যালয়ে, স্বরচিহ্নের শিক্ষা লাভ করারো পূর্বেই তিনি এই কবিতা রচনা করেছিলেন। সেই জন্যে এই কবিতাই স্বরচিহ্নের প্রয়োগ নেই।
<poem>
করতল কমল কমল দল নয়ন।
ভব দব দহন গহন-বন শয়ন ॥
নপর নপর পর সতরত গময়।
সভয় মভয় ভয় মমহর সততয়॥
খরতর বর শর হত দশ বদন।
খগচর নগধর ফনধর শয়ন॥
জগদঘ মপহর ভব ভয় তরণ।
পর পদ লয় কর কমলজ নয়ন॥
</poem>
আলাওল সাহিত্য পুরস্কার

আলাওল সাহিত্য পুরস্কার একটি বাংলাদেশী পুরস্কার, যা বাংলা সাহিত্যের তিনটি ধারা যথাক্রমে কবিতা, ছোটগল্প এবং উপন্যাসে উল্লেখযোগ্য অবদানের জন্য বাংলাদেশী ব্যক্তিবিশেষকে প্রদান করা হয়। বাংলা সাহিত্যের মধ্যযুগের বাঙালি কবি আলাওলের (১৫৯৭-১৬৭৩) স্মরণে ফরিদপুর সাহিত্য ও সংস্কৃতি উন্নয়ন সংস্থা কর্তৃক ১৯৭৪ সাল থেকে এ পুরস্কার প্রদান করা হচ্ছে।
পুরস্কার হিসেবে সনদ, ক্রেস্ট, উত্তরীয় ও ১০ হাজার করে টাকা দেওয়া হয়।
বৈরী পরিবেশের জন্য ২০০৩ থেকে ২০১১ সাল পর্যন্ত নয় বছর এই পুরস্কার প্রদান বন্ধ ছিলো।
২০১২ সালের ১ ডিসেম্বর সালে আলাওল সাহিত্য পুরস্কার ২০১২ ঘোষণা করা হয়।
২০১৯ সালের ১ ডিসেম্বর সালে আলাওল সাহিত্য পুরস্কার ২০১৯ ঘোষণা করা হয়। ফরিদপুর শহরের অম্বিকা হলে পুরস্কারপ্রাপ্ত কবি-সাহিত্যিকদের পুরস্কার ও সম্মাননা প্রদান করেন তৎকালীন এলজিআরডি মন্ত্রণালয় সম্পর্কিত স্থায়ী কমিটির সভাপতি ইঞ্জিনিয়ার খন্দকার মোশাররফ হোসেন। পুরস্কার হিসেবে সনদ, ক্রেস্ট, উত্তরীয় ও ১০ হাজার করে টাকা দেওয়া হয়।
পাচায়াপ্পা'স কলেজ

পাচায়াপ্পা'স কলেজ চেন্নাইয়ে অবস্থিত দক্ষিণ ভারতীয় রাজ্য তামিলনাড়ুর একটি অন্যতম প্রাচীন শিক্ষা প্রতিষ্ঠান। এটি দক্ষিণ ভারতের প্রথম হিন্দু শিক্ষা প্রতিষ্ঠান যা ব্রিটিশদের দ্বারা প্রতিষ্ঠিত হয়নি। ১৮৮৯ সালে এটি কলেজে রুপান্তরিত হয়। ১৯৪৭ সাল পর্যন্ত এতে শুধু হিন্দু ছাত্ররাই ভর্তি হতে পারতেন।
কৃষ ৩

কৃষ ৩ ২০১৩ সালে মুক্তিপ্রাপ্ত বলিউডের সুপারহিরো বিজ্ঞান কল্পকাহিনী চলচ্চিত্র। ছবিটি প্রযোজনা ও পরিচালনা করেছেন রাকেশ রোশন। এটি "কোই... মিল গয়া" (২০০৩) ও "কৃষ" (২০০৬) এর পর কৃষ চলচ্চিত্র ধারাবাহিকে তৃতীয় চলচ্চিত্র। এই ছবিতে প্রধান চরিত্রে অভিনয় করেছেন হৃতিক রোশন, প্রিয়াঙ্কা চোপড়া, কঙ্গনা রানাওয়াত, বিবেক ওবেরয়।
কৃষ এবং তার বিজ্ঞানী পিতাকে কাল নামের এক দুষ্ট লোক এবং নির্মম কায়ার মিউট্যান্স দলের হাত থেকে বিশ্বকে এবং তাদের পরিবারকে বাঁচাতে লড়তে হবে।
আজিজুল ইসলাম

ওস্তাদ আজিজুল ইসলাম যিনি ক্যাপ্টেন আজিজুল ইসলাম নামেও পরিচিত একজন বাংলাদেশী বংশীবাদক। তিনি ২০১৭ খ্রিষ্টাব্দে সঙ্গীতে বিশেষ অবদানের জন্য একুশে পদকে ভূষিত হন। শিল্পকলা ও যন্ত্রসঙ্গীতে বিশেষ অবদানের জন্য ২০২১ সালে বাংলা একাডেমি তাকে সম্মানসূচক ফেলোশিপ প্রদান করে।
চট্টগ্রাম সরকারী মুসলিম উচ্চ বিদ্যালয় ও চট্টগ্রাম কলেজে পড়াশোনা করেছেন। তারপরে তিনি বাংলাদেশ মেরিন একাডেমি থেকে স্নাতক ডিগ্রি অর্জন করেন। এর পর তিনি ক্যাপ্টেন হন মার্চেন্ট ভেসেল এর । রঞ্জন সেনগুপ্ত এবং বিলায়েত আলী খানের অধীনে প্রশিক্ষণ নিয়েছিলেন।
সংগীতে বিশেষ অবদানের জন্য তিনি ২০১৭ সালে একুশে পদক লাভ করেন।
আলমগীর মোহাম্মদ সিরাজুদ্দীন

অধ্যাপক আলমগীর মোহাম্মদ সিরাজুদ্দীন (জন্ম: ১ ডিসেম্বর ১৯৩৭) হলেন বাংলাদেশের একজন প্রখ্যাত ইতিহাসবেত্তা ও শিক্ষাবিদ। তিনি চট্টগ্রাম বিশ্ববিদ্যালয়ের ৮ম উপাচার্য হিসেবে দায়িত্ব পালন করেন। তিনি ২০২১ সালে বাংলাদেশ সরকার কর্তৃক জাতীয় অধ্যাপক নিযুক্ত হন।
তিনি ১৯৩৭ সালের ১ ডিসেম্বর চট্টগ্রামের সাতকানিয়া উপজেলার কাঞ্চনা ইউনিয়নে জন্মগ্রহণ করেন।
১৯৫৯ সালে ঢাকা বিশ্ববিদ্যালয় থেকে ইতিহাস বিষয়ে স্নাতকোত্তর (এমএ) শেষ করেন। ১৯৬৪ সালে ইউনিভার্সিটি অব লন্ডন থেকে পিএইচডি ডিগ্রি নেন। ১৯৬৭ সালে লিংকনস ইন থেকে ব্যারিস্টার এট ল ডিগ্রি লাভ করেন।
১৯৬০ সালে তিনি চট্টগ্রাম কলেজে প্রভাষক হিসেবে যোগদানের মাধ্যমে শিক্ষায় কর্মজীবন শুরু করেন। ১৯৬৯ সালে চট্টগ্রাম বিশ্ববিদ্যালয়ের ইতিহাস বিভাগে তিনি শিক্ষক হিসেবে যোগ দেন। ১৯৭৮ সালে তিনি চট্টগ্রাম বিশ্ববিদ্যালয়ের কলা ও মানববিদ্যা অনুুুুুষদের ডিন নির্বাচিত হন।
তিনি ১৯৮৮ সালের ২৩ মে থেকে ১৯৯১ সালের ২৯ ডিসেম্বর পর্যন্ত চট্টগ্রাম বিশ্ববিদ্যালয়ের ৮ম উপাচার্য হিসেবে দায়িত্ব পালন করেছেন। ২০০৮ থেকে ২০১১ সাল পর্যন্ত তিনি ইউজিসি অধ্যাপক হিসেবেও দায়িত্ব পালন করেন। বর্তমানে তিনি চট্টগ্রাম বিশ্ববিদ্যালয়ের ইমেরিটাস অধ্যাপক।
২০২১ সালে বাংলাদেশ সরকার তাঁকে পরবর্তী পাঁচ বছরের জন্য জাতীয় অধ্যাপক নিযুক্ত করে।
চামিলা গামাগে

মাতেরাবা কানাথা গামাগে চামিলা প্রেমনাথ লক্ষ্মিতা (; জন্ম: ৪ জানুয়ারি, ১৯৭৯) উনাওয়াতুনা এলাকায় জন্মগ্রহণকারী সাবেক শ্রীলঙ্কান ক্রিকেটার। শ্রীলঙ্কা ক্রিকেট দলের অন্যতম সদস্য ছিলেন তিনি। দলে তিনি মূলতঃ ডানহাতি ফাস্ট মিডিয়াম বোলিং করতেন। পাশাপাশি ডানহাতে ব্যাটিংয়েও পারদর্শিতা দেখিয়েছেন চামিলা গামাগে।
২৯ জুলাই, ২০০২ তারিখে বাংলাদেশের বিপক্ষে অংশগ্রহণের মাধ্যমে আন্তর্জাতিক ক্রিকেটে সূচনা ঘটান তিনি। টেস্ট ক্রিকেটে প্রথমবারের মতো বোলিং করতে নেমে প্রথম বলেই উইকেট তুলে নেন তিনি। কলম্বোর সিংহলীজ স্পোর্টস ক্লাব গ্রাউন্ডে অনুষ্ঠিত সিরিজের দ্বিতীয় টেস্টে মোহাম্মদ আশরাফুলকে বোল্ড করে এ সাফল্য পান তিনি।
সমগ্র খেলোয়াড়ী জীবনে শ্রীলঙ্কার পক্ষে তিনটি একদিনের আন্তর্জাতিকে অংশ নেন। একই খেলায় ব্যক্তিগত সর্বোচ্চসহ দলীয় সর্বোচ্চ ৪০ রান তুলেন। ২০০৩ সালে অস্ট্রেলিয়ার বিপক্ষে সর্বশেষ ওডিআইয়ে অংশ নেন তিনি।
ভূতের গল্প

ভূতের গল্প হলো একটি কল্পকাহিনী বা নাটক, যেটাতে কোনো ভূত বা ভূতবিশ্বাসী চরিত্র থাকে। গল্পে "ভূত" স্বেচ্ছায় আসতে পারে, আবার জাদুবলেও তাকে ডেকে আনা হতে পারে। আর ভূতের সাথে "হানাবাড়ি" বা "আছর" এসবের কথাও বলা হয়, যখন নাকি কোনো অতিপ্রাকৃত সত্তা কোনো স্থান, বস্তু বা ব্যক্তির সঙ্গে লেগে থাকে।.
কথ্যভাবে যেকোনো ভয়ংকর গল্পকেই "ভূতের গল্প" বলা চলে। তবে সীমিত অর্থে, এটি হবে ছোটগল্প রূপে একটি বর্গসাহিত্য। এটি একধরনের অতিপ্রাকৃত কাহিনী নির্দিষ্টভাবে "অলৌকিক কাহিনী", আর প্রায়শই ভৌতিক কাহিনী।
ভূতের গল্পগুলো পুরোপুরি ভয়ানক হবার কথা থাকলেও লেখকেরা হাস্যরস থেকে নীতিকথা সবকিছুই এতে ঢুকিয়ে দেন। গল্পে ভূতকে দেখা যায় প্রহরী হিসেবে অথবা সে অনাগত ভবিষ্যতের পূর্বাভাস দেয়। ভূতের বিশ্বাস পৃথিবীর সব সংস্কৃতিতেই বিদ্যমান, এবং হয়তো সেকারণেই ভূতের গল্পগুলো লোকদের মুখে মুখে বা লেখায় টিকে থাকে।
আলামোহন দাশ

আলামোহন দাশ বাংলার উদ্যোগপতিদের পথিকৃৎ। স্বাধীনতা পূর্বে তিনি স্বাধীনতা আন্দোলনেও যুক্ত ছিলেন। এবং পরবর্তী জীবনে সমাজসেবা ও রাজনীতির সাথে যুক্ত হন।
অধুনা পশ্চিমবঙ্গের হাওড়ার এক নিম্নবিত্ত পরিবারে তাঁর জন্ম। তাঁর আসল নাম সুরেন্দ্র মোহন দাস। ছোটবেলায় গুরুতর অসুস্থ হলে তাকে গ্রামীণ কবিরাজের কাছে নিয়ে যাওয়া হয়। কবিরাজ তাঁকে মৃত বলে ঘোষণা করেন। শ্মশানে নিয়ে যাওয়ার পর দেখা যায় তিনি জীবিত। প্রায় মৃত্যুর দ্বার থেকে ফিরে আসায় তাঁকে 'এলা ছেলে' বলে ডাকা হতো। এই থেকে তাঁর নাম হয় আলামোহন। সংক্রামক রোগে পরিবারের অনেকে মারা যান। দারিদ্র্যের মধ্যে দিয়ে জীবন অতিবাহিত করেন তিনি। প্রাথমিক শিক্ষা শেষ করেই ১৪ বছর বয়সে তাঁকে উপার্জনের হাল ধরতে হয়। কলকাতা শহরে মজুর, সেলসম্যান ইত্যাদির কাজ করার পর নিজে খাদ্য শষ্যের দোকান তৈরি করেন। প্রথমে ছোট ব্যবসা করলেও পরে তিনি বৃহৎ শিল্পের দিকে ঝুঁকে পড়েন। তিনি নিজের পদবিতেই শিল্পশহর দাশনগর গড়ে তোলেন।
আলামোহন মনে প্রানে স্বদেশী ছিলেন। নিজের চেষ্টায় বঙ্কিমচন্দ্র ও রবীন্দ্রনাথের সাহিত্য পাঠ করেন। বাঙালিদের ব্যবসা বিমুখতা তার মধ্যে ছিলনা। হাওড়া কেমিক্যাল ফ্যাকটরি তার সৃষ্ট প্রথম শিল্পোদ্যোগ। কিছু বাঙালি শুভানুধ্যায়ীদের সাহায্যে তিনি ১৯৩০ সালে তিনি ইন্ডিয়া মেশিনারি কোম্পানি স্থাপন করেন এবং তৎকালীন সরকারী প্রতিবেদন হিসাবে তার এই কারখানা উৎকৃষ্ট মানের দ্রব্য উৎপাদন করতো। মূলত লেদ, ওজন যন্ত্র, ছাপার যন্ত্র তৈরী হত তার কারখানায়। ১৯৩৭ সালে ভারত জুট মিল স্থাপন করেন যা উদ্বোধন করেছিলেন বাঙালি বিজ্ঞানী তথা উদ্যোগপতি আচার্য প্রফুল্ল চন্দ্র রায়। আর্থিক সচ্ছলতা ও লাভের মুখ দেখার পর আলামোহন ১৯৪১ সালে হাওড়া ইনস্যুরেন্স কোম্পানী, ১৯৪২ সালে এশিয়া ড্রাগ কোম্পানী স্থাপন করেন। আরতি কটন মিল, দাস সুগার কোম্পানী তৈরী করা তার অন্যতম কৃতিত্ব। তিনি "দাশ ব্যাঙ্ক লিমিটেড" নামে নিজস্ব ব্যাংক ব্যবসাও করেছিলেন। বাংলায় তার ব্যাংকের ১২ থেকে ১৪ টি শাখা ছিল এবং হেড অফিস ছিল দাশনগরে। স্কুল, মন্দির নির্মাণ, পুকুর খনন ইত্যাদি জনকল্যাণমূলক কাজ করে গেছেন আলামোহন দাশ। তিনি তার গ্রামে পিতার নামে খিলা গোপি মোহন শিক্ষা সদন বিদ্যালয় প্রতিষ্ঠা করেন।
পশ্চিমবঙ্গ বিধানসভায় ১৯৫১ সালের প্রথম নির্বাচনে আমতা বিধানসভা কেন্দ্র থেকে নির্দল প্রাথী হিসাবে জয়ী হয়েছিলেন আলামোহন দাশ।
পাথরের যন্ত্র

একটিপাথরের যন্ত্র হচ্ছে সাধারণ বিবেচনায় যেকোনো ধরনের যন্ত্র যা আংশিক বা ভাবে পাথর দিয়ে তৈরি। যদিও পাথরের যন্ত্রের উপর নির্ভর করে এমন অনেক সমাজ এবং সংস্কৃতি এখনও পাওয়া যায় বেশিরভাগ পাথরের যন্ত্র প্রাগৈতিহাসিক বিশেষ করে প্রস্তর যুগের সংস্কৃতি যা বিলুপ্তপ্রায়। প্রত্নতত্ত্ববিদরা প্রায়ই এসব প্রাগৈতিহাসিক সমাজ সম্বন্ধে পড়াশুনা করেন এবং পাথরের যন্ত্রের এই পড়াশুনাকে নাম দেন প্রস্তর বা পাথর সংক্রান্ত বিশ্লেষণ। পাথরের যন্ত্র ব্যবহার এবং তৈরির সংস্কৃতি আরও ভালভাবে বোঝার জন্য ভুপ্রত্নতত্ত্ববিদ্যা একটি গুরুত্বপূর্ণ গবেষণার ক্ষেত্র।
ইতিহাসের বিভিন্ন ধরনের যন্ত্রে পাথরের ব্যবহার হয়ে আসছে, যার মধ্যে রয়েছে তীরের মাথা, বল্লমের মাথায় এবং জাতাতে। পাথরের যন্ত্র তৈরি করা যেতে পারে মাটির পাথর অথবা ভাঙ্গা পাথর দ্বারা এবং যে ব্যক্তি এই কাজ করতো তাদের বলা হত ফ্লিন্টন্যাপের। 
ভাঙ্গা পাথরের যন্ত্র তৈরি করা হত লিথিক রিডাকশন নামক একটি প্রক্রিয়ায় ক্রিপ্টোক্রিস্টালাইন বস্তূ দিয়ে যেমন চুন অথবা ফ্লিন্ট, রেডিওলেরাইট, চেলসিডোনি, অবসিডিয়ান, বেসল্ট এবং কোয়ার্টজাইট। একটি সাধারণ হ্রাসকরণ হচ্ছে পাথরের হাতুরি অথবা একইরুপ কোন শক্ত হাতুড়ি মূল পাথরের ছোট একটি খণ্ডকে আঘাত করা। যদি হ্রাসকরণের উদ্দেশ্য হয় ছোট পাথর তৈরি করা তখন ব্যবহারের অনুপযোগী অবশিষ্ট পাথরের মজ্জাটিকে বের করে ফেলা হয়। কিছু পদ্ধতিতে,যাইহোক একজন ফ্লিন্টন্যাপের মজ্জাটিকে ছোট করে একটি অমসৃণ একক মুখ অথবা পূর্ব দ্বিমুখী ভাবে, যা পরে আরও হ্রাস করা হয় ছোট খণ্ড পদ্ধতিতে নরম হাতুড়ি অথবা পার্শ্ব কে চাপ দিয়ে তরি করেন।
আরও জটিল প্রকৃতির হ্রাসকরণের মধ্যে আছে উঁচু মাপের ব্লেড, যা পরবর্তীতে বিভিন্ন প্রকার যন্ত্রে যেমন স্ক্রেপার, ছুড়ি, কাস্তে এবং ক্ষুদ্র পাথরের যন্ত্রে ব্যবহার করা যায়। সাধারণ ভাবে খণ্ড যুক্ত পাথরের যন্ত্র ধাতু ব্যবহারের আগের সমাজ গুলোতে সার্বজনীন ভাবে ব্যবহার করা হত কারণ এদেরকে সহজে তৈরি করা যায়, যন্ত্র পাথর সাধারণভাবে প্রচুর পাওয়া যায় এবং এদেরকে সহজে বহন ও ধারালো করা যায়।
ভালোবাসার রঙ

ভালোবাসার রঙ হচ্ছে ২০১২ সালে মুক্তিপ্রাপ্ত একটি বাংলাদেশী প্রণয়ধর্মী চলচ্চিত্র। চলচ্চিত্রটি পরিচালনা করেছেন পরিচালক জুটি শাহীন-সুমন ও জাজ মাল্টিমিডিয়ার ব্যানারে প্রযোজনা করেছেন শীষ মনোয়ার। এতে অভিনয় করেছেন বাপ্পী চৌধুরী, মাহিয়া মাহী, রাজ্জাক, আলীরাজ, অমিত হাসান প্রমুখ। চলচ্চিত্রটি বাপ্পী চৌধুরী ও মাহিয়া মাহী অভিষেকের জন্য উল্লেখযোগ্য। এটি ২০১০ সালের তেলুগু চলচ্চিত্র "বাভা"র অনানুষ্ঠানিক পুনঃনির্মাণ।
চলচ্চিত্রটি ২০১২ সালের ৫ অক্টোবর মুক্তি পায়। এটির মাধ্যমে সেরা পার্শ্ব অভিনেতা হিসাবে অমিত হাসান এবং আবদুল্লাহ জহির বাবু সেরা সংলাপ রচয়িতা বিভাগে বাচসাস পুরস্কার অর্জন করেন।
বাপ্পি তার বন্ধুদের নিয়ে গ্রামে দস্যিপনা করে বেড়ায়। কাবিলা মামার জন্য বিয়ে ভেঙ্গে দেয়া বা কারো মুরগীর খামার নষ্ট করে তার সময় কাটে। তার বাবাও তাকে উৎসাহ যোগায়। একদিন তার এক বন্ধুর সাহায্যে সামসুদ্দিন চৌধুরী বাড়িতে ঢোকে। সেখানে চৌধুরীর নাতনী মাহীকে দেখে তার প্রেমে পড়ে। মাহীর প্রেম লাভের আশায় সে চৌধুরীর ছড়ি এবং মাহীর চাচীর প্রিয় টেপ রেকর্ডার চুরি করে। চুরি করে পালানোর পথে খড়ের গাদায় লুকিয়ে থাকার সময় বর্শার আঘাতে আহত হয়। আহত বাপ্পির অবস্থা দেখে এবং মাহীর প্রতি তার ভালোবাসার টান থেকে মাহীও তাকে পছন্দ করে।
এরই মধ্যে আবির্ভাব হয় সালাম জোয়ার্দারের। সে চৌধুরীর পালিত নাতনী মাহী/ফারিয়াকে তুলে নিতে আসে। কিন্তু চৌধুরীর বাধার কারণে সে ফিরে যায় এবং এ কাজের জন্য সন্ত্রাসী তুফানকে ভাড়া করে। তুফানের হাত থেকে বাঁচাতে বাপ্পি মাহীকে নিয়ে নির্জন পাহাড়ে চলে যায়।
এই চলচ্চিত্রের গল্প সম্পর্কে জাজ মাল্টিমিডিয়ার নির্বাহী প্রযোজক আব্দুল আজিজ বলেন, এই চলচ্চিত্র নির্মাণের পূর্বে হুমায়ূন আহমেদের একটি গল্প নেওয়ার চিন্তা করা হয়। কিন্তু হুমায়ূন আহমেদ তার গল্পের স্বত্ব দেন নি। পরে কাজী আনোয়ার হোসেন রচিত মাসুদ রানা সিরিজের কোন গল্প থেকে চলচ্চিত্র নির্মাণের কথা ভাবেন। তিনিও তাদের কোন গল্পের স্বত্ব দেন নি। পরে তারই একটি গল্পের কাহিনি নিয়ে এবং তেলুগু ছবি "বাভা"র গল্পকে সমন্বয় করে এই ছবির কাহিনি লিখেন আব্দুল্লাহ জহির বাবু।
চিত্রগ্রহণে ছিলেন কামরুল ইসলাম পনির। ছবিটি রেড মিস্টেরিয়াম ক্যামেরায় ধারণ করা হয়।
"ভালোবাসার রঙ" চলচ্চিত্রটি ২০১২ সালের ৫ অক্টোবর বাংলাদেশের ৫০টি প্রেক্ষাগৃহে ডিজিটাল ও ৩৫ মিমি ফরম্যাটে মুক্তি পায়।
"ভালোবাসার রঙ" চলচ্চিত্রের সুর ও সঙ্গীত পরিচালনা করেছেন শওকত আলী ইমন ও ইমন সাহা। আবহ সঙ্গীত পরিচালনা করেছেন ফুয়াদ আল মুক্তাদির ও আলী আকরাম শুভ। গীত রচনা করেছেন কবির বকুল, শওকত আলী ইমন, ইমন সাহা, ও বিপ্লব সরকার। গানে কণ্ঠ দিয়েছেন নাজমুন মুনিরা ন্যান্সি, সায়মন, কিশোর দাস, দিলশাদ নাহার কনা, মিলা, রন্টি দাস।
"দৈনিক সমকাল"-এ লেখা এক পর্যালোচনায় চলচ্চিত্র সমালোচক নাজমুল হাসান দারাশিকো এই চলচ্চিত্রটিকে ৫ এ ৩.৫ দিয়েছেন। ডিজিটাল প্রযুক্তির চলচ্চিত্র হলেও তিনি এই চলচ্চিত্রকে গতানুগতিক ধারার চলচ্চিত্র বলেই উল্লেখ করেছেন এবং কাহিনির অসামঞ্জস্যতার কথা বলেছেন। কেন্দ্রীয় দুই চরিত্র মাহী-বাপ্পির রসায়নের অভাব থাকলেও তারা কাহিনি ও সংলাপের তুলনায় ভালো অভিনয় করেছেন এবং রাজ্জাকের চরিত্রে কম গুরুত্ব দেওয়ার বিষয় তুলে ধরেন। তিনি আরও বলেন গানের চিত্রায়ন ও মারপিঠে ডিজিটাল প্রযুক্তির ছোঁয়া থাকলেও তা পরিপক্ব নয়।
"ওয়াশিংটন বাংলা রেডিও"র এক চলচ্চিত্র সমালোচনায় পুরনো ও একঘেঁয়ে ধরন থেকে বেরিয়ে বাংলা চলচ্চিত্রে নতুনত্ব নিয়ে আসার প্রশংসা করেছে। এছাড়া পরিচালক জুটি শাহীন-সুমনের ভালো কিছু করার আগ্রহ, কেন্দ্রীয় চরিত্রে মাহী ও বাপ্পীর অভিনয়ের প্রশংসা করে।
বাচসাস পুরস্কার
উবাই ইবনে কাব

উবাই ইবনে কাব (মৃত্যু ৬৪৯), যিঁনি আবু মুনযির নামে বেশ পরিচিত। তিনি নবী মুহাম্মদ এর একজন সাহাবা। আর তিনি ইসলামের প্রাথমিক দিকের গুরুত্ববান ব্যক্তিদের একজন।
হযরত উবাই মদিনায় (পূর্ব ইয়াসরিব) বনু খাজরাজ জন্ম গ্রহণ করেন। তিনি ছিলেন আকাবা শপথের সময় ইসলাম গ্রহণকারী প্রথম ব্যক্তি। মদিনা হিজরতের পূর্বে তিনি একজন আনসার হয়েছিলেন। তিনি বিভিন্ন ব্যস্তাও বদর যুদ্ধসহ অন্যান্ন যুদ্ধে অংশ গ্রহণ করে ন।
তিনি কাতেবে রাসূল বা রাসূলের লেখক নির্বাচিত হন, আর নবী (স) এর চিঠি লিখে দিতেন। ইবনে উবাই সেই গুটি কয়েক ব্যক্তির একজন, যারা কুরআনের সূরা লিপিবদ্ধ করতেন। তার নিজেরও একটি মুসহাফ ছিল। তিনি সেই ক'জনের একজন যাঁরা নবী এর মৃত্যুর পূর্বেই কুরআন হাফেজ ছিলেন।
তিনি কুরআন সংকলন কারী দলের একজন সদস্য, যখন খলিফা আবু বকর এর সময়ে বেশ কটি প্রতিবন্ধকতা সূষ্টি হয়েছিল। যে দলে ছিলেন, ওমর, উসমান, আলি, আব্দুর রহমান বিন আওফ, মুয়াজ ইবনে জাবাল জায়েদ ইবনে সাবিত ও উবাই ইবনে কাব।
ওমর খলিফা নির্বাচিত হবার পরে এই দলের পরামর্শক হয়েছিলেন। বিশেষ ভাবে ফতোয়া বা ন্যায়বিচারে জন্য আলি, উসমান, উবাই ও যায়েদ বিন সাবেতকে নিয়োগ করা হয়ে ছিল।
হযরত উবাই ৬৪৯ খ্রীস্টাব্দে (৩০ হিজরি) মৃত্যুবরণ করেন।
সুন্নিরা তাকে অনেক সম্মান করেন
তাকে শিয়ারা উত্তম বলে জানে।
ডাডা

ডাডা () বা ডাডাবাদ (দাদাবাদ নামেও পরিচিত) ছিল ২০ শতকের ইউরোপীয় প্রগতিশীলদের একটি শিল্প আন্দোলন, যার প্রাথমিক কেন্দ্র ছিল সুইজারল্যান্ডের জুরিখে ক্যাবারে ভলতেয়ার (প্রায় ১৯১৬) এবং নিউ ইয়র্কে (প্রায় ১৯১৫ সালে)। প্রথম বিশ্বযুদ্ধের প্রতিক্রিয়ায় ডাডা আন্দোলন গড়ে ওঠে সেসব শিল্পীদের নিয়ে, যারা পুঁজিবাদী সমাজের যুক্তি, কারণ বা সৌন্দর্যের ধারণা মানতো না, বরং তাদের কাজের মধ্যে প্রকাশ করতো অর্থহীন, উদ্ভট, অযৌক্তিক এবং বুর্জোয়া-বিরোধী প্রতিবাদ। আন্দোলনটির শিল্পচর্চা প্রসারিত হয় দৃশ্যমান, সাহিত্য ও শব্দ মাধ্যমে, যেমন- কোলাজ, শব্দসঙ্গীত, কাট-আপ লেখা, এবং ভাস্কর্য। ডাডাবাদী শিল্পীরা হানাহানি, যুদ্ধ এবং জাতীয়তাবাদ সম্পর্কে অসন্তোষ প্রকাশ করত আর গোঁড়া বামপন্থীদের সাথে তাদের রাজনৈতিক যোগ ছিল।
যুদ্ধ-পূর্ববর্তী প্রগতিবাদীদের মধ্যেই ডাডার শিকড় লুকিয়ে ছিল। শিল্পের সংজ্ঞায় পড়েনা এমন সব সৃষ্টিকর্মকে চিহ্নিত করার জন্য ১৯১৩ সালে "প্রতি-শিল্প" শব্দটি চালু করেছিলেন মার্সেল ডাচাম। কিউবিজম এবং কোলাজ ও বিমূর্ত শিল্পের অগ্রগতিই হয়তো ডাডা আন্দোলনকে বাস্তবতার গন্ডী থেকে বিচ্যুত হতে উদ্বুদ্ধ করে। আর শব্দ ও অর্থের শক্ত সম্পর্ক প্রত্যাখ্যান করতে ডাডাকে প্রভাবিত করে ইতালীয় ভবিষ্যতবাদী এবং জার্মান এক্সপ্রেশনিস্টগণ। আলফ্রেড জ্যারির "উবু রোই" (১৮৯৬) এবং এরিক স্যাটির "প্যারেড" (১৯১৬-১৭) প্রভৃতি লেখাগুলোকে ডাডাবাদী রচনার আদিরূপ বলা যেতে পারে। ডাডা আন্দোলনের মূলনীতিগুলো প্রথম সংকলিত হয় ১৯১৬ সালে হুগো বলের ।
ডাডা আন্দোলনে ছিল জনসমাবেশ, মিছিল ও সাহিত্য সাময়িকীর প্রকাশনা; বিভিন্ন মাধ্যমে শিল্প, রাজনীতি এবং সংস্কৃতি নিয়ে তুমুল আলোচনা হতো। আন্দোলনের প্রধান ব্যক্তিত্বরা ছিলেন হুগো বল, মার্সেল ডাচাম, এমি হেনিংস, হানস আর্প, রাউল হাউসম্যান, হানা হৌক, জোহান বাডার, ট্রিস্টান জারা, ফ্রান্সিস পিকাবিয়া, রিচার্ড হিউলসেনব্যাক, জর্জ গ্রোস, জন হার্টফিল্ড, ম্যান রে, বিয়াট্রিস উড, কার্ট শ্যুইটার্স, হানস রিখটার এবং ম্যাক্স আর্নেস্ট। অন্যান্য প্রগতিশীল আন্দোলন, শহরতলীর গান এসবের পাশাপাশি পরাবাস্তববাদ, নব্য বাস্তবতা, পপ শিল্প এবং ফ্লক্সেস প্রভৃতি গোষ্ঠীগুলোও ডাডা আন্দোলন দ্বারা প্রভাবিত হয়েছিল।
ম্যানিফেস্টোসমূহ
জ্যোতির্ময়ী সিকদার

জ্যোতির্ময়ী সিকদার একজন ভারতীয় রাজনীতিবিদ এবং ক্রীড়াবিদ। চতুর্দশ ভারতীয় লোকসভায় পশ্চিমবঙ্গের কৃষ্ণনগর (লোকসভা নির্বাচনী এলাকা) থেকে সত্যব্রত মুখার্জীকে পরাজিত করে উনি সাংসদ নির্বাচিত হন। ২০১৪ সালে কৃষ্ণনগর থেকে দ্বিতীয়বার প্রতিদ্বন্দিতা করেন, তবে জয়লাভ করতে পারেননি। ২০১৯ সালে তিনি সর্বভারতীয় তৃণমূল কংগ্রেসে যোগদান করেন।
উনি একজন মধ্যম দূরত্ব রানার ছিলেন এবং ১৯৯৫ সালে এশিয়ান অ্যাথলেটিক্স চ্যাম্পিয়নশিপে ৮০০ মিটারে সোনাজয়ী হন। ১৯৯৮ এশিয়ান অ্যাথলেটিক্স চ্যাম্পিয়নশিপে ৬০০ এবং ১৫০০ মিটারে উনি ব্রোঞ্জ লাভ করেন এবং ওই একই বছরে ব্যাংককে এশিয়ান গেমসে ওই দুই বিভাগে সোনা জয় করেন।
ইবনে তুলুন মসজিদ

আহমেদ ইবনে তুলুন মসজিদ () মিশরের কায়রোতে অবস্থিত। বলা হয়ে থাকে যে কায়রোর প্রাচীন মসজিদগুলোর মধ্যে শুধু এটিই প্রাচীন রূপে টিকে রয়েছে।
আব্বাসীয় গভর্নর আহমেদ ইবনে তুলুন এই মসজিদ নির্মাণ করেন। তিনি কার্যত স্বাধীনভাবে শাসন করতেন। ইতিহাসবিদ আল মাকরিজি ৮৭৬ খ্রিষ্টাব্দকে মসজিদ নির্মাণের সূচনা বলে স্থির করেছেন। মসজিদের শিলালিপিতে এর নির্মাণ সম্পন্নকাল হিসেবে ২৬৫ হিজরি বা ৮৭৯ খ্রিষ্টাব্দের উল্লেখ রয়েছে।
মসজিদটি জাবাল ইয়াশকুর নামক ছোট পাহাড়ের উপর অবস্থিত। সামারার বিখ্যাত মিনারের সাথে ইবনে তুলুন মসজিদের মিনারের মিল রয়েছে। স্থানীয় প্রচলিত লোককথায় বলা হয় যে মহাপ্লাবনের পর নূহ (আ) এর নৌকা আরারাত পর্বতের বদলে এখানে এসে স্থির হয়েছিল।
মুজিবনগর দিবস

প্রতিবছর ১৭ এপ্রিল বাংলাদেশে মুজিবনগর দিবস পালিত হয়। এই দিবসটি একটি স্বাধীন ভূখণ্ড হিসাবে বাংলাদেশের অভ্যূদয়ের সাথে বিশেষভাবে সম্পৃক্ত।
মুক্তিযুদ্ধের কিছুদিনের মধ্যেই ১৯৭১ সালের ১০ই এপ্রিল গঠিত হয় বাংলাদেশের প্রথম প্রবাসী সরকার, যা মুজিবনগর সরকার নামে পরিচিত। ১৭ই এপ্রিল মেহেরপুর জেলার বৈদ্যনাথতলা (বর্তমান উপজেলা মুজিবনগর) গ্রামের আমবাগানে স্বাধীন বাংলাদেশের প্রথম সরকার শপথ গ্রহণ করেছিলো। শেখ মুজিবুর রহমান এই সরকারের রাষ্ট্রপতি নিযুক্ত হন। কিন্তু তিনি তখন পাকিস্তানে কারাগারে বন্দী। তাঁর অনুপস্থিতিতে উপ-রাষ্ট্রপতি, সৈয়দ নজরুল ইসলাম অস্থায়ী রাষ্ট্রপতির দায়িত্ব পালন করেন। তাজউদ্দীন আহমদ প্রধানমন্ত্রী হিসেবে দায়িত্ব গ্রহণ করেন। খন্দকার মোশতাক আহমেদ , ক্যাপ্টেন এম মনসুর আলী এবং এএইচএম কামারুজ্জামানকে মন্ত্রিসভার সদস্য হিসেবে নিয়োগ দেয়া হয়। অন্তর্বর্তী সরকার জেনারেল এম এ জি ওসমানীকে বাংলাদেশ সেনাবাহিনীর সর্বাধিনায়ক হিসেবে নিয়োগ দেয় এবং মেজর জেনারেল আব্দুর রবকে চিফ অব স্টাফ নিযুক্ত করে। মুক্তিযুদ্ধ পরিচালনা এবং দেশে ও বিদেশে এই যুদ্ধের পক্ষে জনমত গড়ে তোলা ও সমর্থন আদায় করার ক্ষেত্রে এই সরকার গুরুত্বপূর্ণ ভূমিকা পালন করে। এই সরকার গঠনের পর থেকে অগণিত মানুষ দেশকে মুক্ত করার জন্য সশস্ত্র সংগ্রামে ঝাঁপিয়ে পড়ে।
কপোতাক্ষ নদ

কপোতাক্ষ নদ বাংলাদেশের দক্ষিণ-পশ্চিমাঞ্চলের খুলনা বিভাগের অন্যতম বড় নদ। নদীটি চুয়াডাঙ্গা, ঝিনাইদহ, যশোর, সাতক্ষীরা ও খুলনা জেলার ভিতর দিয়ে প্রবাহিত হয় । বাংলাদেশ পানি উন্নয়ন বোর্ড বা "পাউবো" কর্তৃক কপোতাক্ষ নদের প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ২৩৮ ।
কপোতাক্ষ নদ এর উৎপত্তি চুয়াডাঙ্গা জেলার দর্শনার মাথাভাঙ্গা নদী থেকে এবং এটি পরে যশোর জেলার চৌগাছা উপজেলায় ভৈরব ও কপোতাক্ষ দুটি শাখায় বিভক্ত হয়ে খুলনা জেলার পাইকগাছা উপজেলায় কাছে শিবসা নদীতে গিয়ে পতিত হয়েছে। এর দৈর্ঘ্য ২৩৮ কিলোমিটার (১৪৮ মাইল), গড় প্রস্থ ১৫০ মিটার (৪৯০ ফুট), গভীরতা ৩.৫ থেকে ৫ মিটার (১১.৫ থেকে ১৬.৪ ফুট)। এই নদ ৮০০ বর্গকিলোমিটার এলাকাজুড়ে অবস্থিত।
স্থানীয় মানুষের নদবিধ্বংসী কর্মকাণ্ড এবং অসচেতনতা, স্থানীয় প্রভাবশালীদের দ্বারা নদের তীরবর্তী জায়গা দখল, পলি জমে ভরাট ইত্যাদি কারণে বর্তমানে নদটি মৃতপ্রায়। ২০১১ সালে চার বছরের মধ্যে কপোতাক্ষ নদ খনন করে শেষ করার জন্য বাংলাদেশ সরকার ২৬২ কোটি টাকা বরাদ্দ দিয়েছিল। কিন্তু সাড়ে তিন বছরে সেই খনন কাজ শেষ হয়েছে মাত্র ৩৮ ভাগ।
মাইকেল মধুসূদন দত্ত তার শৈশব কাটিয়েছেন এই নদের তীরে। পরবর্তীতে তিনি যখন ফ্রান্সে ছিলেন, শৈশবের কথা স্মরণ করে প্রখ্যাত "কপোতাক্ষ নদ" নামের সনেট (চতুর্দশপদী কবিতা) রচনা করেছেন ।
কবিতাটি নিম্নরূপ:
কপোতাক্ষ নদ
-মাইকেল মধুসূদন দত্ত
সতত, হে নদ, তুমি পড় মোর মনে!
সতত তোমার কথা ভাবি এ বিরলে;
সতত (যেমতি লোক নিশার স্বপনে
শোনে মায়া-মন্ত্রধ্বনি) তব কলকলে
জুড়াই এ কান আমি ভ্রান্তির ছলনে!
বহু দেশ দেখিয়াছি বহু নদ-দলে,
কিন্তু এ স্নেহের তৃষ্ণা মেটে কার জলে?
দুগ্ধ-স্রোতোরূপী তুমি জন্মভূমি-স্তনে।
আর কি হে হবে দেখা? – যত দিন যাবে,
প্রজারূপে রাজরূপ সাগরেরে দিতে
বারি-রূপ কর তুমি; এ মিনতি, গাবে
বঙ্গজ জনের কানে, সখে, সখা-রীতে
নাম তার, এ প্রবাসে মজি প্রেম-ভাবে
লইছে যে নাম তব বঙ্গের সঙ্গীতে।
খাম্বাৎ উপসাগর

ভারতবর্ষের গুজরাত রাজ্যে অবস্থিত খাম্বাৎ উপসাগরের পশ্চিম উপকূল দিয়ে আরব উপসাগরে পতিত হয়েছে। এর দৈর্ঘ্য ১৩০ কিলোমিটার (৮০ মাইল) এবং খাতিয়ার পেনিনসুলার পশ্চিম থেকে গুজরাতের পূর্বভাগে বিভক্ত হয়েছে। খাম্বাৎ উপসাগর তাপ্তি, মাহি ও নর্মদা নদীসমূহের মধ্যদিয়ে প্রবাহিত হয়।
দক্ষিণ এশিয়ার বিশ্ব ঐতিহ্যবাহী স্থানের তালিকা

ইউনেস্কো দক্ষিণ এশিয়ার বাংলাদেশ, ভারত, শ্রীলঙ্কা, পাকিস্তান, নেপাল ও আফগানিস্তান - এ ছয়টি স্বাধীন দেশে সর্বমোট ৫৫টি বিশ্ব ঐতিহ্যবাহী স্থানের তালিকা নির্ধারণ করেছে। এ অঞ্চলে ভুটান এবং মালদ্বীপ থাকলেও দেশগুলোয় কোন বিশ্ব ঐতিহ্যবাহী স্থান নেই।
এ অঞ্চলে অবস্থানকারী ভারতে সর্বোচ্চ ৩২টি স্থান রয়েছে যা বৈশ্বিকভাবে ৬ষ্ঠ স্থানে অবস্থান করছে। তালিকায় সর্বাগ্রে নেপালের সাগরমাথা জাতীয় উদ্যানকে চিহ্নিত করা হয়। এছাড়াও কাঠমান্ডু উপত্যকা নেপালে রয়েছে। নেপাল থেকে সর্বমোট চারটি স্থান তালিকায় ঠাঁই পেয়েছে। শ্রীলঙ্কায় ৮টি ও বাংলাদেশে ৩টি স্থান রয়েছে। পাকিস্তানে ৬টি স্থান থাকলেও একটি বিপদাপন্ন অবস্থায় আছে। আফগানিস্তানেও দুইটি স্থান থাকলেও উভয়টিই বিপন্ন হিসেবে চিহ্নিত। প্রত্যেক বছরই ইউনেস্কোর বিশ্ব ঐতিহ্যবাহী কমিটি এ তালিকায় নতুন স্থান অন্তর্ভুক্ত করে কিংবা শর্তাবলীর আলোকে বাদ দেয়। তালিকায় অন্তর্ভুক্তিতে ১০টি শর্ত আরোপ করা হয়েছে:
৬টি সাংস্কৃতিক ঐতিহ্যকেন্দ্র (i–vi) ও ৪টি প্রাকৃতিক স্থান (vii–x)। কিছু স্থান ‘মিশ্রিত স্থান’ হিসেবে বিবেচিত যাতে সাংস্কৃতিক ও প্রাকৃতিক মিশ্রণ ঘটেছে। দক্ষিণ এশিয়ায় সর্বমোট ৪৩টি সাংস্কৃতিক ও ১২টি প্রাকৃতিক স্থান রয়েছে। কিন্তু কোন মিশ্রিত স্থান অত্র অঞ্চলে নেই।
বিশ্ব ঐতিহ্যবাহী কমিটি যে-কোন স্থানকেই বিপদাপন্ন ঘোষণা করতে পারে। এ প্রসঙ্গে তারা বলেছে যে, বিশ্ব ঐতিহ্যবাহী তালিকায় অন্তর্ভুক্ত স্থানের পরিবেশ যদি সঙ্কটের মুখোমুখ হয় তাহলে স্থানটি বিপদাপন্ন হিসেবে চিহ্নিত হবে। বর্তমানে তিনটি স্থান বিপদাপন্ন। তন্মধ্যে কাঠমান্ডু উপত্যকা পূর্বেই তালিকায় স্থান পেয়েছে ও সম্ভাব্য বিপদাপন্ন স্থান হিসেবে ইউনেস্কো কর্তৃক বেশ কয়েকবার উল্লেখ করা হয়েছে।
তালিকার নাম, আয়তন, রাষ্ট্রীয় অবস্থান, বছর চিহ্নিতকরণের জন্য চিহ্নের উপর ক্লিক করে এই তালিকাকে বর্ণানুক্রমে ও উল্টো বর্ণানুক্রমে সাজানো যাবে।
আফগানিস্তানের বিশ্ব ঐতিহ্যবাহী স্থানের তালিকা

আফগানিস্তানে দুইটি স্থানকে ইউনেস্কো স্বীকৃত বিশ্ব ঐতিহ্যবাহী স্থানের মর্যাদা দেওয়া হয়েছে। এর মধ্যে বামিয়ান প্রদেশ অঞ্চলে অবস্থিত বিশালাকায় বুদ্ধমূর্তি তালিবান শাসনে ধ্বংসপ্রাপ্ত হয়। অপর বিশ্ব ঐতিহ্যবাহী স্থান জামের মিনার বর্তমানে বিপন্ন হিসেবে চিহ্নিত।
নিম্নলিখিত সারণিতে প্রতিটি বিশ্ব ঐতিহ্যবাহী স্থান সম্পর্কে সংক্ষিপ্ত বিবরণ দেওয়া হল:
নোয়াখালী পৌরসভা

নোয়াখালী পৌরসভা বাংলাদেশের নোয়াখালী জেলার অন্তর্গত একটি পৌরসভা।
নোয়াখালী পৌরসভার আয়তন ১৬.৬৬ বর্গ কিলোমিটার।
২০১১ সালের আদমশুমারি অনুযায়ী নোয়াখালী পৌরসভার জনসংখ্যা ১,০৭,৬৫৪ জন।
নোয়াখালী সদর উপজেলার উত্তরাংশে নোয়াখালী পৌরসভার অবস্থান। এ পৌরসভার পশ্চিমে কাদির হানিফ ইউনিয়ন ও বিনোদপুর ইউনিয়ন, দক্ষিণে নোয়াখালী ইউনিয়ন,পূর্বে অশ্বদিয়া ইউনিয়ন, নিয়াজপুর ইউনিয়ন ও কাদির হানিফ ইউনিয়নের কিছু অংশ রয়েছে; এবং উত্তরে বেগমগঞ্জ উপজেলার একলাশপুর ইউনিয়ন অবস্থিত।
নোয়াখালী পৌরসভায় ৯টি ওয়ার্ড রয়েছে। এ পৌরসভার প্রশাসনিক কার্যক্রম সুধারাম মডেল থানার আওতাধীন। এটি জাতীয় সংসদের ২৭১নং নির্বাচনী এলাকা নোয়াখালী-৪ এর অংশ। এটি একটি "ক" শ্রেণীর পৌরসভা।
ওয়ার্ডভিত্তিক নোয়াখালী পৌরসভার এলাকাসমূহ হল:
১৮৭৬ সালে নোয়াখালী পৌরসভা প্রতিষ্ঠিত হয়।
২০১১ সালের আদমশুমারি অনুযায়ী নোয়াখালী পৌরসভার স্বাক্ষরতার হার ৭৪.৪৪%। এ পৌরসভায় ৬টি কলেজ, ১৩টি মাধ্যমিক বিদ্যালয় এবং ২৬টি প্রাথমিক বিদ্যালয় রয়েছে।
কলেজ
মাধ্যমিক বিদ্যালয়
প্রাথমিক বিদ্যালয়
মাদ্রাসা]```
নোয়াখালী শহর থেকে ঢাকা ও চট্টগ্রামের যোগাযোগ ব্যবস্থা খুবই ভালো। বর্তমানে নোয়াখালী-কুমিল্লা মহাসড়ক ও নোয়াখালী-ফেনী মহাসড়ক ফোর-লেনের কাজ শেষ পর্যায়ে রয়েছে। এই দুটি ফোর-লেন সমাপ্ত হলে নোয়াখালী শহর থেকে ঢাকা ৪ ঘণ্টা ও চট্টগ্রামে ৩ ঘণ্টার মধ্যে পৌঁছানো যাবে।
রেল যোগাযোগেও নোয়াখালীর সাথে ঢাকার রেল যোগাযোগেও বেশ সমৃদ্ধ।রেলে ঢাকা থেকে নোয়াখালী আসতে ৫ ঘন্টা সময় লাগে।তাছাড়াও লাকসামের সাথে নোয়াখালীর রেল যোগাযোগ ও বেশ সমৃদ্ধ।
সাবেক সংসদ সদস্য, নোয়াখালী-৩ আসন,
প্রধান সংগঠক, মুজিব বাহিনী, নোয়াখালী অঞ্চল।
মাইনিং ইঞ্জিনিয়ার।
স্বাধীনতা পুরষ্কারপ্রাপ্ত ব্যক্তিত্ব।
• মরহুম আবদুল সাত্তার ঠিকাদার, 
বিশিষ্ট সমাজ সেবক, ৩ নং ওয়ার্ড
বর্তমান পরিষদ
দেবেন্দ্র বিশু

দেবেন্দ্র বিশু (; জন্ম: ৬ নভেম্বর, ১৯৮৫) গায়ানার বারবিসের নিউ আমস্টারডাম এলাকায় জন্মগ্রহণকারী ওয়েস্ট ইন্ডিয়ান ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য তিনি। দলে তিনি মূলতঃ ডানহাতি লেগ-স্পিনার হিসেবে খেলছেন। পাশাপাশি নিচের সারিতে বামহাতে ব্যাটিং করেন। ঘরোয়া ক্রিকেটে বার্বাডোস ট্রাইডেন্ট, বারবিস, গায়ানা ক্রিকেট দলের প্রতিনিধিত্ব করেন।
বাংলাদেশ, ভারত ও শ্রীলঙ্কায় অনুষ্ঠিত ২০১১ সালের ক্রিকেট বিশ্বকাপের মাধ্যমে তার একদিনের আন্তর্জাতিকে অভিষেক ঘটে। ঐ বিশ্বকাপে আঘাতপ্রাপ্ত ডোয়াইন ব্রাভো’র পরিবর্তে তার অন্তর্ভুক্তি ঘটেছিল। ১৭ মার্চ, ২০১১ তারিখে চেন্নাইয়ে ইংল্যান্ডের বিপক্ষে আন্তর্জাতিক ক্রিকেট অঙ্গনে তার অভিষেক হয়। খেলায় তিনি নির্ধারিত ১০ ওভারে ৩৪ রানের বিনিময়ে ৩ উইকেট দখল করেন। ভারতীয় উপমহাদেশের ধীরগতিসম্পন্ন পিচের সুবিধাদি নিয়ে বিভিন্ন ধরনের গতিতে বোলিং করে সফলকাম হন। কিন্তু তারপর থেকেই খেলার ছন্দ হারিয়ে ফেলেন। ফলশ্রুতিতে সুনীল নারাইন ও শেন শিলিংফোর্ডের দলে অন্তর্ভুক্তি ঘটে।
সেন্ট লুসিয়ায় পাকিস্তানের বিপক্ষে টুয়েন্টি২০ আন্তর্জাতিকে প্রথমবারের মতো খেলতে নামেন। ৪ ওভারে ১৭ রান দিয়ে ৪ উইকেট পান ও দলকে ৭ রানের জয় এনে দেন। খেলায় তিনি ম্যান অব দ্য ম্যাচের পুরস্কার লাভ করেন। মার্চ, ২০১২ সালে দল নির্বাচকমণ্ডলী সফরকারী অস্ট্রেলিয়ার বিপক্ষে অনুষ্ঠিত ওডিআই সিরিজে তাকে বিশ্রামে রাখেন। আশা করা হয়েছিল যে, তিনি হয়তো টেস্টে অধিক কার্যকরী হবেন। কিন্তু একটিমাত্র টেস্টে অংশ নিয়ে ১৬৯ রানে মাত্র ১ উইকেট পান। ফলশ্রুতিতে মে, ২০১২ সালে অফ-স্পিনার শেন শিলিংফোর্ডকে ইংল্যান্ড সফরের জন্য মনোনীত করা হয়।
৪ জুন, ২০১৫ সালে রোজো’র উইন্ডসর পার্কে সফরকারী অস্ট্রেলিয়ার বিপক্ষে অনুষ্ঠিত ১ম টেস্টের ২য় দিনে ১ম ইনিংসে নিজস্ব সেরা ৬/৮০ লাভ করেন। এছাড়াও, প্রথম ওয়েস্ট ইন্ডিয়ান লেগ স্পিনার হিসেবে অস্ট্রেলিয়ার বিপক্ষে তিনি এ কৃতিত্ব অর্জন করেন। কিন্তু তার এ বোলিং পরিসংখ্যান স্বত্ত্বেও তার দল ৯ উইকেটের ব্যবধানে পরাজিত হয়।
২০১১ সালে তিনি আইসিসি’র বর্ষসেরা উদীয়মান খেলোয়াড়ের পুরস্কারে ভূষিত হন।
দার্শনিক নোটবই

দার্শনিক নোটবই () হচ্ছে ১৯১৪-১৬ সালে ভ্লাদিমির লেনিন লিখিত বই যেটি ১৯২৯ - ৩০ সালে প্রকাশিত হয়। এটি লেনিনের দার্শনিক কাজ সম্পর্কিত সারমর্ম ও মন্তব্যসমূহ দ্বারা সন্নিবেশিত। এটি কোনো পূর্ণাঙ্গ গ্রন্থ নয়, খুব সম্ভব একটি দার্শনিক গ্রন্থ রচনার উদ্দেশ্যে প্রাথমিক উপাদান এবং তারই উপর অত্যন্ত সংক্ষেপে নানা মন্তব্য। এই গ্রন্থে তিনি হেগেল, ফয়েরবাক, কার্ল মার্কস এবং দেবোরিন সম্পর্কে মতামত প্রদান করেছেন। দ্বন্দ্বতত্ত্ব সম্পর্কে লেনিনের মন্তব্যসমূহ দ্বন্দ্ব ও বিপরীতের একত্ব প্রসঙ্গে সোভিয়েত এবং চীনা পাঠে প্রভাবশালী ভূমিকা পালন করে। লেনিনের নোটবইটি প্রায়ই পণ্ডিতদের দ্বারা তার অপর গ্রন্থ "বস্তুবাদ ও অভিজ্ঞতাবাদী সমালোচনার" সাথে তুলনা করা হয়।
নোটবইটির যথাযথ ব্যাখ্যা ১৯২০-এর দশকে সোভিয়েত ইউনিয়নে যান্ত্রিক বিতর্ক তৈরি করে এবং ১৯৬৪ সালে চীনে এক দুইয়ে বিভক্ত হয় বিতর্কে প্রধান ভূমিকা পালন করে।
সোডিয়াম আইসোটোপসমূহ

সোডিয়াম এর বিশটি স্বীকৃতপ্রাপ্ত আইসোটোপ রয়েছে, Na থেকে পর্যন্ত এবং দুইটি আইসোমার ( ও ) আছে।
এরা দুইটি ব্যতীত অন্য সব আইসোটোপের একটি মিনিট এর কম অর্ধায়ু রয়েছে এবং বেশীরভাগেরই এক সেকেন্ডের কম অর্ধায়ু রয়েছে। সবচেয়ে কম স্থিতিশীল হল, এটির অর্ধায়ু সেকেন্ড।
তীব্র নিউট্রন বিকিরণ প্রকটতা (যেমন একটি অনিয়ন্ত্রিত পারমাণবিক চেইন বিক্রিয়া দুর্ঘটনা থেকে) মানুষের রক্তরসে স্থিতিশীল কিছু কে তে পরিবর্তন করে। এই আইসোটোপের ঘনত্ব পরিমাপের মাধ্যমে ক্ষতিগ্রস্ত ব্যক্তির শরীরে নিউট্রন বিকিরণ মাত্রা নির্ণয় করা যায়।
সোডিয়াম-২২ একটি পজিট্রন নিঃসরণকারী আইসোটোপ, যার একটি সাতিশয় দীর্ঘ অর্ধায়ু রয়েছে। এটি পজিট্রন নির্গমন টোমোগ্রাফি এর জন্য পরীক্ষা-বস্তু এবং পয়েন্টা-সোর্স তৈরি করতে ব্যবহার করা হয়।
সোডিয়াম-২৪ হল সোডিয়ামের গুরুত্বপূর্ণ আইসোটোপসমূহের মধ্যে একটি। এটি তেজস্ক্রিয় এবং সাধারণ সোডিয়াম-২৩ হতে উচ্চগতিসম্পন্ন নিউট্রন কণা দ্বারা আঘাতের মাধ্যমে তৈরী করা হয়। ১৫ ঘণ্টা অর্ধায়ুর সহিত একটি ইলেক্ট্রন এবং দুইটি গামা রশ্মি নির্গমনের মাধ্যমে এ ক্ষয়প্রাপ্ত হয়। মানব দেহে প্রভাবের ক্ষেত্রে তীব্র নিউট্রন প্রবাহ রক্তের রক্তরস এর মধ্যে সৃষ্টি করে। এটির পরিমাণ পরিমাপ করে রোগীর শরীরে শোষিত বিকিরণ ডোজ নির্ধারণ করতে ব্যবহার করা হয়। রোগীর জন্য প্রয়োজনীয় চিকিৎসা পর্যায় নির্ধারণ করতে ইহা ব্যবহৃত হয়।
যখন সোডিয়াম-পটাশিয়াম মিশ্র ধাতু পারমাণবিক চুল্লির মধ্যে একটি শীতলীকারক হিসাবে ব্যবহার করা হয়, তখন তৈরি হয় যা শীতলীকারকটিকে তেজস্ক্রিয় করে তোলে। যখন ক্ষয় হতে শুরু করে তখন এটি শীতলীকারক এর মধ্যে ক্রমান্বয়ে ম্যাগনেসিয়াম তৈরী হবার কারণ হয়ে দাড়ায়।
ইরেশ যাকের

ইরেশ যাকের বাংলাদেশের একজন চলচ্চিত্র অভিনেতা এবং টিভি অভিনয়শিল্পী। তার বাবা আলী যাকের এবং মা সারা যাকের দুজনই অভিনয়শিল্পী। তিনি অভিনেতা হিসেবে টেলিভিশনে বেশিরভাগ কাজ করেছেন, এছাড়া তিনি বেশ কয়েকটি চলচ্চিত্রে খলনায়কের চরিত্রেও অভিনয় করেছেন। ছুঁয়ে দিলে মন চলচ্চিত্রে অভিনয় করে শ্রেষ্ঠ খলচরিত্রে অভিনেতা বিভাগে তিনি ২০১৫ সালের জাতীয় চলচ্চিত্র পুরস্কার লাভ করেন।
ইরেস ১৯৭৬ সালের ৬ নভেম্বর জন্ম গ্রহণ করেন। দুই ভাইবোনের মাঝে তিনি বড়। তার ছোট বোন শ্রেয়া সর্বজয়া। ইরেসের শৈশব বাংলাদেশেই কাটে। ১৯৯৪ সালের পরে তিনি উচ্চশিক্ষার জন্য বিদেশ গমন করেন। পড়াশুনা শেষে তিনি দেশে ফিরে আসেন এবং অভিনয়ে মনোনিবেশ করেন। ২০১৮ সালের ২ ফেব্রুয়ারি, তিনি জাকিয়া রশিদ মিম এর সাথে বিবাহ বন্ধনে আবদ্ধ হন। ২০১৯ সালের ৭ আগস্ট তাদের সংসারে মেহা রশিদ যাকের নামের এক কন্যাসন্তানের জন্ম হয়।
ইরেশ যাকের ছোটবেলায় বাংলাদেশে পড়াশোনা করেন। তিনি স্কুলজীবন শেষ করেন ঢাকার স্কলাস্টিকা স্কুলে। এরপর উচ্চশিক্ষার জন্য আমেরিকাতে পাড়ি দেন। সেখানে তিনি গ্রিনেল কলেজে ভর্তি হন। অতঃপর সেই দেশেই অর্থনীতি বিষয়ে স্নাতক ডিগ্রি লাভ করেন।
আরাবিয়া ডেজার্টা

আরাবিয়া ডেজার্টা ("পরিত্যক্ত আরব", এছাড়াও আরাবিয়া ম্যাগণা (বড় আরব) নামেও পরিচিত) হল আরব উপদ্বীপের অভ্যন্তরের মরুময় অঞ্চল বোঝাতে ব্যবহৃত হওয়া একটি ল্যাটিন পদ। প্রাচীনকালে এই অঞ্চলে যাযাবর গোত্রদের আবাস ছিল এবং তারা সম্পদশালী অঞ্চল যেমন মেসোপটেমিয়া ও আরাবিয়া ফেলিক্সে আক্রমণ করত।
আরাবিয়া ডেজার্টা হল রোমানদের বিভাগ অনুযায়ী আরবের তিনটি অঞ্চলের অন্যতম। বাকি অঞ্চলগুলো হল আরাবিয়া পেট্রাইয়া ও আরাবিয়া ফেলিক্স। অঞ্চলের নাম হিসেবে ১৯ ও ২০ শতকে এর জনপ্রিয়তা ছিল এবং চার্লস এম. ডটির "ট্রাভেলস ইন আরাবিয়া ডেজার্টা" (১৮৮৮) গ্রন্থে ব্যবহৃত হয়েছে।
শাই হোপ

শাই দিয়েগো হোপ (জন্ম: ১০ নভেম্বর, ১৯৯৩) বার্বাডোসে জন্মগ্রহণকারী ওয়েস্ট ইন্ডিজের উদীয়মান ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য তিনি। দলে তিনি মূলতঃ উইকেট-রক্ষণের দায়িত্ব পালন করে থাকেন ও সচরাচর তিন নম্বরে ব্যাটিং করে থাকেন শাই হোপ। ঘরোয়া ক্রিকেটে বার্বাডোসের পক্ষে খেলছেন। গত মৌসুমে প্রতিযোগিতার একমাত্র দ্বি-শতক হাঁকিয়ে সংশ্লিষ্টদের নজর কাড়েন।
২০১৪-১৫ মৌসুমে সফরকারী ইংল্যান্ড দলের বিপক্ষে খেলার জন্য টেস্ট দলের সদস্য মনোনীত হন। অতঃপর ১ মে, ২০১৫ তারিখে ইংল্যান্ডের বিপক্ষে তার টেস্ট অভিষেক ঘটে। কিন্তু ১ম ইনিংসে অ্যান্ডারসনের বলে মাত্র ৫ রানে কুকের হাতে গ্লাভস বন্দী হন।
আরাবিয়া পেট্রাইয়া

আরাবিয়া পেট্রাইয়া (প্রভিন্সিয়া আরাবিয়া বা সাধারণভাবে আরাবিয়া বলেও পরিচিত) অঞ্চল ছিল ২য় শতাব্দীতে রোমান সাম্রাজ্যের সীমান্ত প্রদেশ। নাবাতীয় রাজ্য, দক্ষিণ লেভান্ট, সিনাই উপদ্বীপ ও উত্তরপশ্চিম আরব উপদ্বীপ নিয়ে এই অঞ্চল গঠিত ছিল। আরাবিয়া পেট্রাইয়া ছিল রোমানদের বিভাগ অনুযায়ী তিনটি আরব অঞ্চলের অন্যতম। বাকিগুলো হল আরাবিয়া ফেলিক্স ও আরাবিয়া ডেজার্টা।